Korrikaren lekukoa hartzear dira herritarrak

Bihar goizaldean iritsiko da 20. Korrika Urola Kostara; 01:31k aldean helduko da Zarautzera. Gaur arratsaldean, berriz, Korrika Txikia egingo dute.

Bihar goizaldean iritsiko da 20. Korrika Urola Kostara. Joan den ostegunean hasi zen euskararen aldeko lasterketa Otxandion, eta Euskal Herriko hainbat txoko zeharkatu eta Donostiatik zein Orioti igaro ostean, Zarautzera iritsiko da 01:31a aldean.

Udalak kilometroa erosi duela jakinarazi du, eta Xabier Txurruka alkateak, Nekane Iribar Euskara zinegotziak nahiz beste zinegotzi batzuk eramango dutela lekukoa Bizkaia kaleko 25. zenbakitik hasita. Haiekin bat egitera gonbidatu dituzte udal langileak, "gure lana eta zuena, guztiona, osagarri bezain beharrezkoa baita euskararen normalizazioaren bidean".

Aurretik, baina, Korrika Txikia egingo dute. 16:45ean hasiko dute Agoueseneko biribilgunetik. Musika plazan bukatuko da lasterketa, eta Xabier Zabala musikaria eta Motxian bertso eskola omenduko dituzte.


Urak eraman duen gizon baten bila dabiltza Irunen

Oiartzungo Altzibar auzoan, herritarrak ura ateratzenAsteburuko euri jasek hainbat kalte eragin dituzte ordu gutxietan Euskal Herrian. Horietatik garrantzitsuena atzo arratsaldean. Baratzean lanean ari zen 76 urteko gizonezko bat ubidera erori zen, eta urak eraman zuen. Bila aritu ziren baina aurkitu ez zutenez, gaur goizean ekin diote berriz ere bilaketa lanei, 09:00etan. Katea auzoan desagertu zen gizona, eta Herrizaingo Sailetik jakinarazi dute bost talde dabiltzala gizona bilatzen: Ertzaintzako, DYAako, Babes Zibileko eta Irungo nahiz Hondarribiko udaltzaingoetako kideek osatzen dituzte talde horiek.

Bestalde, Oiartzun ibaiak gainezka egin zuen atzo, itsasgorarekin, Errenteria-Oreretako Lartzabal eta Fanderia auzoetan. Lartzabalen, bertako babes ofizialeko etxeetako etxabeak urak hartu zituen. Etxebizitza multzo horretako 9, 11, 13, 15 eta 17 zenbakietako beheko solairuetara sartu zen ura, eta 19 sotora ez zen sartu, maldan dagoelako. Lartzabalen dauden kirol kantxetaraino ere iritsi zen ura, eta bertako bidegorria itxi behar izan zuten.

Irunen, udalak segurtasun protokoloa ezarri zuen, eta Behobian jarri zituzten uhateei esker ez zen ura etxeetara iritsi. Hala ere, bertako zenbait baratze urez gainezka izan ziren atzo eguerditik aurrera.

Herrizaingo Sailak alerta egoera bertan behera utzi du, denboralea Bizkaia aldera joan delako.


Badator hiritarren uholdea

Olatu Talka kultura jaialdiaren bosgarren aldiak 205 jarduera inguru bilduko ditu ostiraletik igandera eta ekainaren 1eanDonostia 2016 eta Donostia Kulturaren egitasmoak milaka lagun bilduko ditu

Donostia «hankaz gora» jartzera dator Olatu Talkaren bosgarren aldia. Ostiraletik igandera bitartean eta ekainaren 1ean, hiritarrek proposatutako 250 jarduera baino gehiago egingo dira auzoetan, sei ataletan banatuta. Antolatzaileen esanetan, aurten inoiz baino proposamen gehiago jaso dituzte, eta milaka pertsonak parte hartzea espero dute asteburu honetako ekitaldietan. Aipatutako sei atal horiekin batera, hiriaren gune estrategikoetan arlo tematiko zehatzak jarri dituzte, hala nola zinema 2016ko gunean, arte eszenikoak Errege Katolikoak kalean, tailerrak eta merkatuak Bilbo plazan, komunikazioa Okendo plazan, kirola Katalunia plazan eta Saguesen, elkartasuna Cervantes plazan eta arte plastikoak Gipuzkoa plazan.

320 erakunde eta inoiz baino parte hartzaile gehiago bilduko ditu aurtengo jaialdiak, baina oraindik bada hainbat ekitalditan izena emateko aukera: Garbibai Urumearen ibaiertzak garbitzeko eta Stand up paddle lasterketan parte hartzeko egitasmoa, Culinary market show Basque Culinary Centerreko sukaldari Aitzol Zugaztik Bretxan eskainiko duen showcooking-a eta Sukaltalka janaria prestatzeko tailer sorta.

Programaren nondik norakoak jarraitzeko aukera izango da Internet eta sare sozialen bitartez. Kaleetan QR kodeak dituzten biniloak izango dira, eta sakelakoaren bitartez egitaraua eskuratzeko aukera eskainiko dute. Horrekin batera, Olatu Talkaren Facebook eta Twitter kontuetan etengabe eguneratuko dute ekitaldi bakoitzaren informazioa, eta webgunean jarriko dituzte azken orduko aldaketak.

Hain zuzen ere, sare sozialak erabilita lehiaketa antolatu dute Instagramen. Bi lehiaketa mota egingo dituzte: bata Donostia hiriaren argazkiekin eta bestea Astindu hiria! Olatu Talkaren leloarekin lotutakoekin. Irabazle bakoitzak bi lagunentzako Petritegi sagardotegian afari bat jasoko dute sari moduan. Jaialdiko gainontzeko parte hartzaileek ere izango dute saria; izan ere, igandean milaka lagunek bazkaria egingo dute Easo kalean, Bertakoa jan, osasuntsu bizi lelopean.

1. Talkalive

Zuzeneko musika eskaintza jaialdiko ekitaldi zabal eta pluralena izango da. Ostiraletik igandera bitartean, ehundik gora kontzertu eskainiko dituzte hiriko auzoetan. XpressionK, Taupa produkzioak, Red Ribbon Music eta MPR produktions taldeek antolatu dituzte jarduerak, Sshops Donostiarekin batera. Hala, helburua da Donostiako eta inguruko musika taldeek zuzeneko emanaldiak ezohiko tokietan eskaintzea. Ostiralean 11:00etan hasiko da jarduera, eta auzo guztietako denda, taberna, ile apaindegi, eta bestelako tokietan zuzeneko musika entzungai izango da igandeko 20:00ak arte. Paul San Martin, The Wanabees, Ibon Casas, Iker Lauroba, Joseba Irazoki, Abas Dsk, Mundu Unplugs the Ramones, Suit Up, Soul Kitchen, FAB eta Maluk hiriaren hainbat puntutan izango dira, besteak beste, eta baita inguruko lekuetan ere, hala nola Hondarribian, Hernanin, Andoainen, Irunen eta Zugarramurdin. Musika zuzenean egitasmoarekin batera, Musikalez, Txalaparta Hutsa, Hamabostaldi ibiltaria, Avenit, Soinuaren olatuak eta Nauticool Fever Tree jarduerak ere egingo dira, besteak beste.

2. Sukaldanitzak

Asko dira sukaldaritza eta jatekoa biltzen dituzten jarduerak aurtengo jaialdian. Nagusia larunbatean izango da; egun horretan, Donostiako hainbat elkarte gastronomikok munduko sukaldaritzen tailerrak antolatu dituzte, eta ondoren, bazkaria egingo dute. Japonia, Peru, Brasil, Maroko, Mexiko, Nigeria, Ekuatore Ginea, Errusia, Azerbaijan, Ijito komunitatea , Kolonbia eta Nikaragua herrialdeetako janariarekin platerak prestatzen irakatsiko dute herrialde horietako elkarteek. Horrekin batera, jaialdiaren hiru egunetan StrEat, Sukaltalka, Afari esCena, Culinary market show, Tolosako piknika, Pequeños Gourmetes eta Que no te den gato por liebre jarduera gastronomikoak egingo dira.

3. Hackathon

Teknologia berriak ere protagonista izango dira jaialdian. Pintxo Developer taldeak tailerrak antolatu ditu hiru egunetan, Easo kaleko 2016 gunean, eta bertan, bideo jokoak egiten irakatsiko dute. Maratoi baten moduan, parte hartzaileek 48 ordu izango dituzte taldeka bideo joko bat sortzeko. Tailerrak beste diziplinetako jarduerekin tartekatuko dituzte, hala nola Eraldalab, KaleSoundSystem eta Zero Urtea-rekin.

4. Haurbanistak

Haurrak ere hiritar aktiboak gogoratzeko helburuarekin, hiriaren arkitekto bihurtuko dituzte asteburuan. Maushausek eta Donostiako ikastetxeek elkarlanean sortutako egitasmoetan, haurrak hiriko kaleetan murgilduko dituzte, ikusten dutena eta aldatuko luketena arte plastikoen bidez adierazi dezaten. Ondoren, erakusketa antolatuko dute Amara Berri ikastetxean. Hirigintzarekin lotutako beste egitasmo batzuk ere egingo dira, esate baterako, Plaza publikoa berreskuratu, Krisiaren kontrako aholkularitza arkitektonikoa, Zubi Sweet Home, Denon artean Añorga eta ¿Reconoces San Sebastián antes de 1813?.

5. Infusioak

Antolatzaileen esanetan, geroz eta zailagoa da parte hartzaile amateur eta profesionalen artean bereiztea. Hain zuzen ere, bien arteko harremanak estutzeko helburua dauka Infusioak atalak. Diziplina ugari landuko dira sail honetan, hala nola dantza, antzerkia eta argazkilaritza, besteak beste. Jardueren artean izango dira Altzaquillo, Sagasti eder printzesa eta Granadako boabdil, Mugitzen konpartsak eta Amar(a)rgazki.

6. Ziklobia

Mugikortasunaren atalak ekainaren 1eko egun osoa hartuko du. Egun horretan, errepideak motorrik gabe dabiltzan guztiei irekiko zaizkie, hala nola oinezkoei, txirrindulariei eta patinatzaileei. Donostia, Astigarraga eta Hernani lotuko dituen egun osoko ibilaldia prestatu dute Kalaipek eta hiru udalek, eta dantza, musika, azokak, janari postuak, kirola eta piknika egiteko eremuak antolatu dituzte. Ziklobiak egun propioa izango du lehen aldiz, eta baita esku programa ere. Espazio publikoari ezohiko erabilera ematea da helburua, eta ibilaldiarekin batera, Bicycle film festival, Longboard eguna, Gros kirolez blai, Ibil zaitez eta pedalei eragin eta Cityslackers antolatuko dira.


Urtetan prozesio segurua

Soldadu Joakin Izagirre eta Gotzon Etxeberria, kapitain Benantxio Ormazabal eta danbor jotzaile Luis Lezeta eta Martin Berasategi, 1967an.

Goierrin biziraun duen Aste Santuko prozesio bakarra da Segurakoa. Lehen orokorra zena, bereizgarri eta arranditsu bihurtu da. Aspalditik du ospea.

Aste Santuko Segurako prozesioen argazki zaharrena 1892koa da, jakinak direnen artean. Askoz lehenagokoa da ohitura. Agirietan, lehenengo aipamena 1719ko prozesioari egiten zaio.

Irudiak ere aspaldikoak dira. Ohoretsuena San Joanena da. 1750ean Madrilen egina da. 80 kilo da, eta lau eramaile ditu. Baratzeko Otoitzak 116 kilo ditu, lau eramaile eta bi ordezko. Etsaien pausoak 215 kilo hartzen ditu; sei eramaile eta hiru ordezko. Pilatosen pausoak 240 kilo, sei eramaile eta hiru ordezko ditu.

Soldadu erromatarren jantziak 1897an egin zituzten, Parisen. Segurako mutil handienen neurriak hartu zituzten: sei soldadu, bi korneta jotzaile eta kapitaina. 13 kiloko pisua dute. Lehengoen ordez berriak sartutakoan, iskanbilak eta haserreak izan ziren Seguran.

Segurako bizilagunen laurdenak parte hartzen du, urtero, Ostegun eta Ostiral Santu eguneko prozesioetan: 320 lagun.


Jostailuen truke azoka asteburuan

Jostailuekin ematen den gehiegizko kontsumoa murrizteko eta jostailuen berrerabilera bultzatzeko asmoz, jostailuen bilketa egiten ari da Jardun euskara ekartea. Umeek erabiltzen ez dituzten eta egoera onean dauden jostailuak eramaten dituztenei, txartel bat emango zaie eta ondoren txartel bakoitza beste edozein jostailugatik aldatzeko aukera izango dute asteburuan.

Bilketari dagokionez, eguenera arte (hilak 29) egingo dute, Jardun elkartearen bulegoan, Errotalde jauregian, 09:00etatik 13:00etara eta 17:00etatik 19:00etara. Edozein argibidetarako 943 76 08 19 telefonora jo dezakezue edo e-mailez ondoko helbidean: jardunkultura@topagunea.com.

Asteburuan, jostailuen truke azoka izango da: egubakoitzean, irailak 30, 17:00etatik 20:00etara Arrizuriaga jauregian, Espoloian; eta zapatuan, toki berean, goizez bakarrik, 11:00etatik 13:00etara.

Jardunek arduradunek argitu dutenez, ez dira onartuko sexu bereizketa edo indarkeriaren aldeko jarrerak erakusten duten jostailurik. Era berean, erosketak egiterakoan, euskal jostailuen ekoizleak kontuan izatea eskatzen dute Jarduneko arduradunek.


Errusiak ustezko hamazazpi ekintzaile hil ditu Inguxetian, airez eta lurrez

Bi lagun atxilotu dituzte, Moskuko aireportuan urtarrilean izandako atentatuarekin zerikusia dutelakoan

Errusiako Zentro Nazional Antiterroristak (ANC) eman du erasoaren berri. Ipar Kaukason, Inguxetian zehazki, airez «zehaztasun osoz» egindako erasoa egin dute lurrez ondoren sartu diren militarrek lagunduta, eta ustez gerrillariek trebakuntza jasotzen zuten kanpalekuari eraso eta hil dituzte ustezko hamazazpi ekintzaile. Atentatu suizidak egiteko prestatzen ari zirela esan dute. «Hamazazpi gizatxar suntsitu» dituztela esan zuen atzo zentro horretako bozeramaile batek.

Ipar Kaukason azken aldian egoera larriagotzen ari da, atxilotuen eta hildakoen kopuruak ere gora egin du, baina ANCk bidalitako oharrean nabarmentzen dutenez, «indarrari indarrez erantzun» behar zaio. «Gero eta zailagoa dute, gainera, ezkutatzea. Denbora kontua da denak erortzea».

Domodedovorekin zerikusia

Ekintza horrez gain, bi lagun atxilotu dituzte Inguxetiako hiririk garrantzitsuenean, Nazranen. Inguxetiako Barne Ministerioko iturrien arabera, Islam eta Iles Jandiev anaiak dira atxilotutakoak, eta Domodedovo Moskuko aireportuan joan den urtarrilean izandako atentatuarekin dute zerikusia. «Jandiev anaiak atxilotzeko agindua aspaldikoa da», ministeriotik esan dutenez.

Domodedovoko aireportuko atentatua joan den urtarrilaren 24an izan zen nazioarteko hegaldien iritsieraren sarreran, Magomed Jevloev bezala identifikatutako ekintzaile suizidak egindakoa. Inguxetiakoa zen Jevloev. 37 hildako eragin zituen ekintzak, eta ia berrehun zauritu. Oraingo atxilotuak formalki akusatu ditu dagoeneko Errusiak, atentatuaren ardura eurei ere egotziz.

Ekintzaren antolatzaile nagusia, ordea, Doku Umarov izan zen, atentatua izan eta gutxira interneten zabaldutako bideoan agertzen zuenez. Kaukasoko emirrak ziurtatu zuenez, ekintzaile suizidak bonba leherrarazi zuen bere agindupean, eta Errusian gisa horretako ekintza gehiago aginduko dituela ziurtatu zuen, errusiarren kontrako borroka sendotuko dutela.


Lan eskaintza kudeatzeko zerbitzua enpresei aurkeztuko die Urola Kostako Udal Elkarteak

Urola Kostako Udal Elkarteak Zu Ta Gar kanpaina abiatu du Zu ta gu dana emanda! lelopean. Egitasmoarekin eskualdeko merkatari, ostalari, enpresa txikiei eta ertainei udal elkartearen lan poltsa eta lan eskaintza kudeatzeko zerbitzua ezagutzera eman nahi diete. Horretarako aurkezpen hitzaldiak egingo dituzte datorren astean eskualdeko herrietan eta bertan lana kudeatzeko zerbitzuak zertan datzan azalduko dute eta teknikariek bertaratzen direnen zalantzak argituko dituzte

EGITARAUA

Azaroaren 26an, asteazkenean, 13:30ean Zumaiako Oxford aretoan.

Azaroaren 27an, ostegunean, 13:30ean Salatxo aretoan.

Abenduaren 2an, asteartean, 13:30ean Etxezabalan.

Abenduaren 3an, asteazkenean, 13:30ean Aiako Kultur Etxean.

Abenduaren 4ean, ostegunean, 13:30ean Getariako Alondegian.


Borrokari lotzeko deia egin dute Gudari Egunean

Irailaren 27a izanik, urtero legez, Gudari Eguna ospatu dute gaur Debagoienean. Independentzia eta sozialismoa lelopean, Arrasaten manifestazioa egin dute erdiguneko kaleetan zehar eta gero eta ekitaldi xume bat egin dute Herriko plazan. "Borrokaren pausoa da bidea. Euskal Herrian , eta baita Arrasaten ere. Horregatik gaude gaurkoan hemen. Emandako pausoei, egindako bideari, jarraipena emateko. Lotu borrokari". Besteak beste, Bergaran ere ekitaldia egin dute Irala kalean.


«Asko ikasi dugu iragan sasoitik»

Joan den denboraldiko sufrikarioaren oroitzapena azaleratu zaio esaldi bakoitzean; ordukoak konpondu nahi ditu, eta zaleekin zorretan dagoela uste du: «Hor egon ziren azken unera arte».

Fin dago kapitaina, argalago agian. «79-80 kiloan nago; ACBra iristean, 83-84an ibiltzen nintzen, baina urteekin karga kendu behar duzu». Jana asko zaintzen du Javi Salgadok (Bilbo, 1980), ezinbestean, astean bitan pisatzen baitute Ilunben. Bere ibilbideko 16. denboraldi-aurrea bukatzeko zorian dago, eta itxaropentsu da taldearekin, itxura ona baitu.

Zer moduz doa denboraldi-aurrea? Zuk asko egin dituzu.

Beti dira gogorrak, baina nik ondo jasan izan ditut betidanik. Halere, egia da urteak pasatu ahala astunagoak egiten direla. Donostian, dena den, denboraldi-aurreak oso ondo diseinatzen dituen arduraduna dugu: Eugenio Rodriguez. Hemen ez dugu erokeriarik egiten, eta Eugeniok asko hitz egiten du entrenatzaileekin.

Lagunartekoen emaitzen aldetik ilusioa pizteko modukoa izan da.

Onerako eta txarrerako denboraldi-aurrean bere neurrian aztertu behar da. Talde guztiek gauzak probatzen dituzte, hutsuneak daude... Dena baldintza jakin batzuetan gertatzen da. Baina egia da sentsazioak onak direla: ondo landutako taldea gara, ideiak bizkor barneratu ditugu... Ondo lehiatu gara talde onen aurka.

Lehen egunetik ia jokalari guztiak zeundeten Donostian.

Neto hamabost egunetara hasi zen, baina bai. Garrantzitsua da hori, talde askok azken unera arte ez dutelako multzoa osatzen, eta gure kasuan bizkor egin dugu aurrera. Jokalari berriek kontzeptuak xurgatzeko duten ahalmena harrigarria da, sentsazioa hori da, gauzak bizkor barneratzen ari garela eta aurreraka goazela.

Ondo hasteko moduan zaudete, iragan sasoian ez bezala.

Azken bi denboraldietan gaizki hasi gara, duela bi urte, 2-8ko partzialarekin, eta aurrekoan 1-11koa. Iragan sasoian ez ginen horri buelta emateko gai izan, eta ondo hasteak lasaitasuna ematen du. Eta, bide batez, zalearen atxikimendua errazten du

Robinson, Winchester, Kortabarria... Eskarmentua bilatu du taldeak.

Bai, liga eta lehiatzea zer den ezagutzen duen jendea da. Agian ez dugu izar handirik, baina multzoan denak dira jokalari onak. Robinsonek edozein egunetan sar ditzake hogei puntu, baina besteak ere kapazak dira. Taldearen indarra multzoa izaten saiatu gara, talde lana, eta horrek lehiatzen lagundu digu, ez dugulako jokalari jakin batek izan dezakeen egunaren menpekotasunik. Ez dago izen handirik: Panko, Baron, Woods eta abar, baina talde gisa oso indartsuak gara.

Taldearen beste erdia, aldiz, 23 urtez azpikoa da. Ia hasiberriak.

Neto salbuetsiko nuke; azken urteetan erantzukizun handiak hartu dituen gaztea da, eta sasoi honetan asko eman behar diguna. Gero Olaizola, Huskic, Motos... daude. Horiek ere laguntzeko aukera izango dute: baloiak itsu-itsu borrokatzea, grina... Batzuetan ez dituzte erabaki zuzenak hartuko, baina hori eskarmentuarekin bakarrik konpontzen da.

Sito Alonsok esan du jadanik taldeak kohesio handia duela.

Iragan sasoian baino menpekotasun gutxiago ditugu. Talde gisa jokatzen dugu, baloia gehiago mugitzen da, eta gero saskira iristeko konponbideak aurkitzen ditugu. Lehiatzeko ahalmena badugu, eta hortik aurrera, gauzak ondo, oso ondo edo ezin hobe egiten baditugu, garaipen gehiago edo gutxiago lortuko ditugu.

Sito Alonso nola dago? Aurreko sasoia ez zen gozoa izango...

Ez dut inor ezagutu Sitok Alonsok adina sinesten duenik lan egiteko bere ahalmenean. Energia transmititzeko ahalmen harrigarria du. Exijentzia oso handia du, eta inoiz baino gogo gehiagorekin dago. Tira, iragan sasoian berdin zegoen, eta duela bi urte igual. Haren izaera berdina da irabazi edo galdu, ondo joan edo ez... Beti eskatzen du zure onena, ez da inoiz erlaxatzen.

Nola gogoratzen duzu zuk iragan sasoia? Izan duzun gogorrena akaso?

Bai, gogorrena, Bilbon egin nuen azken denboraldiko lehen itzuliarekin batera, Bidorreta bota zutenekoa. Hark iragan sasoikoaren antz handia izan zuen. Arazo asko izan genituen, jokalari batek min hartu zuen denboraldi-aurrean, ordezkoek ez zuten ondo egokitzerik lortu... Argi esanda, bigarren itzulira arte ez ginen talde bat izan. Gero, taldea lehiatzen hasi zenean, ez genuen zorterik izan, hiru partida gutxigatik galdu genituen, Fuenlabradak bolada oso ona izan zuen... eta han joan zen sasoia. Zuzendaritza eta Sito denetarik egiten saiatu ziren, baina gauzak ez ziren irten.

Sasoi honetan gauzak ezberdinak izango direla dirudi.

Iragan sasoitik gauzak ikasi ditugu, gaizki egindakoak. Aurten taldea ahalik goizen osatzea lehenetsi da, eta lesioek laguntzen badute, sentsazioak baikorragoak dira. Taldea finkatuta dago, eta ez dugu lehen itzulia kareletik botako.

Eta Salgado nola dago?

Ilusioz. Iragan sasoia ere gogorra izan zen niretzat, eta ordukoak zuzentzeko asmoz nago, eta, batez ere, zaleei une txarretan emandako babesa eskertzeko gogoz. Iragan sasoiko gauzarik onena zaleak izan ziren, azken postuan egon arren Ilunbera etortzen zirelako, eta zorretan gaude haiekin.

%91k abonamendua berritu du, bada zerbait. Orain erronka beste bultzadatxo bat lortzea litzateke.

Egoera ekonomikoa zein den ikusita, ez da datu txarra. Baina, tira, taldeak partidak irabazten baditu, eta bere nortasuna badu, jende berria etor daitekeela uste dut. Sitok asko nabarmentzen du gure nortasuna izatearen garrantzia.

GBCk bost hilabete daramatza partida ofizialik jokatu gabe... Hala zaila da jendea fidelizatzea.

Egutegi kontua da: oporrak, selekzio mailako txapelketak... Guk gehiago jokatu behar badugu, pozik egongo gara, guri jokatzea gustatzen zaigu, lehiatzea... Jokalariek partida gehiago jokatzearen aldekoak gara,s eta hori izan daiteke konponbidea etenaldi hori murrizteko.

Zuzendaritzak kontratu murrizketa eskatu zizuen zuri, Doblasi eta Alonsori. Hiruek jarraitu duzue, zerbaitegatik izango da?

Nire aldetik behintzat inplikazio maila altua da. Identifikatua nago GBCren egitasmoarekin eta Donostiara iritsi nintzenetik tratua oso ona izan da.


Paris-Nizak igandeko etapa bertan behera utzi du, eta larunbatean amaituko da

Larunbateko etapa nagusiak erabakiko du irabazlea zein izango den. 166.5 kilometro egingo dituzte eta helmuga lehen mailako mendate batean egongo da.

Paris-Niza lasterketako antolatzaileek igandean jokatzekoa zen azken etapa bertan behera uztea erabaki dute, koronabirusaren eraginez. Horrela, aurtengo edizioa larunbateko etaparekin amaituko da.

Igandeko etapa Nizan hasi eta amaitzea aurreikusita zegoen.

"Agintariekin, Nazioarteko Txirrindularitza Batzordearekin eta Nizako Udalarekin hitz egin ostean, Paris-Nizako antolatzaileok zazpigarren etapa aurtengo azkena izatea erabaki dugu", adierazi dute ohar baten bidez.

Horrela, larunbatean seigarren etapa jokatuko da, etapa nagusia, 166,5 kilometroko ibilbidearekin, eta helmuga Valdeblore La Colmian lehen mailako mendatean egongo da.

Erabaki honekin, txirrindularitzako nazioarteko egutegia larunbatean eten egingo da, azken egunetan lasterketa ugari bertan behera geratu ostean. Momentuz, indarrean jarraitzen duen hurrengoa Flandriako Itzulia da. Lasterketa apirilaren 5an hastea aurreikusita dago.


Enkartelada gaur

Amnistiaren Aldeko Mugimenduak deituta, enkartelada izango da gaur, 20:00etan, Plazatik abiatuta. Errepresaliatuak etxera lelopean, kalera aterako dira hainbat senide, lagun eta herritar, euskal preso politikoak urte osoan egiten ari diren borrokaldia kaleratzera.


Otegi: 'Justizia politikoa eta poetikoa inposatu dira'

EH Bilduko buruzagiak eutsi egin dio EAJrekin eta Elkarrekin Podemosekin ituna adosteko proposamenari.

Arnaldo Otegi EH Bilduko bozeramaileak txalotu egin ditu koalizio abertzalearen hauteskunde emaitzak, ostiral honetan jakin baita eserleku bat kendu diotela EAJri Bizkaian, eta berretsi egin du alderdi jeltzalearekin eta Elkarrekin Podemosekin itun bat adosteko proposamena.

Horren esanetan, "justizia politikoa eta justizia poetikoa inposatu dira", eta nabarmendu du EAJren ezkerrera dauden alderdiek gehiengo osoa dutela Eusko Legebiltzarrean, "betiere eskuzabal izanda eta PSE EAJren ezkerrera dagoela pentsatuta". Horren ondorioz, politika "sozialagoak" egitea posible izango dela adierazi du.

Halaber, Eusko Legebiltzarreko "gehiengoak" "erabakitzeko eskubidea dugun nazioa garela ulertzen du", esan du Otegik, eta gaineratu du hauteskunde kanpainan luzatutako eskaintza "ez dela amaitu", hots, EAJrekin eta Elkarrekin Podemosekin "akordio zabalak" adostea "gai sozialetan eta nazionaletan eta bakegintzan".

Horren ustez, "urrezko aukera" dago akordio handiak lortzeko, eta ezker independentistaren borondatea denekin adostea dela esan du.

Gainera, PSE-EErekin akordioak bilatzea "ausartegia" dela ohartarazi dio EAJri, sozialisten barne krisia kontuan hartuta. Horren ildotik, Pedro Sanchez PSOEko idazkari nagusiak "EH Bildu ez beste alderdiekin" batzartzen dela goratu zuela gogorarazi du.

Bestalde, Jasone Agirre Bizkaiko zerrendaburuak eskerrak eman dizkie boto-emaileei, eta ostiral honetan lortutako eserlekua "herritarren esku" jarriko dutela aurreratu du.


Ezkortasuna eta haserrea nagusi ostalaritzan, deseskalatzearen aurrean

Ostalaritza elkarteek uste dute prozesu horren baitan sektorea indartzeko neurri ekonomikoak egon beharko liratekeela, bestela, askok ateak itxi beharko dituztelako.

Espainiako Gobernuak osatu eta Pedro Sanchezek aurkeztu zuen deseskalatze prozesuak ostalaritza sektorearen errefusa jaso du, urruntze sozialak eta higiene neurriek sektore horretan eragiten baitute kalte handiena.

Maiatzaren 11n hasiko da deseskalatzea ostalaritzan, baina jatetxe eta tabernek terrazen erdiak bakarrik ireki ahalko dituzte, eta hoteletan espazio komunak itxita egongo dira. Hurrengo fasean, gauzak ondo bidean, bi aste geroago, jatetxeetako barrualdeak irekitzen hasiko dira, bezeroen arteko distantziak zainduz.

Nafarroako ostalarien elkartearentzat "adar jotzea" da egitasmoa, eta Bizkaiko elkartean uste dute neurri horiekin batera "beste neurri batzuk beharrezkoak" direla "enpresek bizirauteko (aldi baterako lan-erregulazioko txostenei eustea, ekintza protokoloak, alokairuak konpontzea, etab.)". Gainera, Bizkaiko ostalarien elkartearen esanetan, "egoera aldatzen ez bada, bideragarria den aukera bakarra ez irekitzea izango da".

Gipuzkoatik Espainiako Gobernuaren jokabidea ere kritikatu dute, ez delako sektorearekin "adostu", eta horregatik "haserre" agertu dira. Izan ere, krisiaren ondorioz establezimenduen % 15ek ateak itxi beharko zituztela aurreikusten bazuten ere, deseskalatzeko egitasmoarekin kopuru hori % 30-40ra igo daitekeela pentsatzen dute.

Nafarroan ezin dute ulertu "nola nahi duten irekitzea, terrazaren erdia irekita enpresa bat errentagarria izatea, edo nola nahi duten maiatzaren 11n hotelak martxan egotea mugikortasuna debekatuta baldin badago". Horren harira, Gipuzkoatik gogorarazi dutenez, "ez da turismorik egongo, krisiak erosteko ahalmena jaitsiko du", eta horri "kontsumitzaileen beldurra" gehitu behar zaio.

Aurkeztutako deseskalatze planak aurreikusten dituen datez ez dira fio ostalaritza elkarteak. "Gobernuak berak ere ez daukala argi uste dugu", adierazi dute Bizkaian, eta "noiz bezain garrantzitsua nola da", gaineratu dute. Hor jarri du azpimarra Gipuzkoako ostalarien elkarteak, eta "ziurgabetasun" horren aurrean, "laguntza neurri zehatzak bermatu behar zaizkio sektoreari, negozioak eta enplegua mantendu ahal izateko", horren arabera.

Laneko osasunari eta segurtasunari dagokienez, Nafarroako elkarteak salatu du ez dutela patronalak Turismo Ministerioarekin adostutako higiene plana aintzat hartu, eta "ez dugu ez maskararik ez norbera babesteko ekiporik", gaineratu dute.

Arabako Ostalarien Elkarteak ez du gaiaren inguruko iritzirik eman nahi izan, baina Arabako Merkataritza Ganberak inkesta bat egin du enpresen artean. Ostalarien % 95ek erantzun dute likidezia arazoak aurreikusten dituztela epe motzean, % 9,4k uste dute itxi egin beharko dutela, eta herenak esan du lau langiletik bat kalera joango dela.


Guaixe udako argazki onenaren bila

Gaur, irailak 19 eguerdian bukatuko da BOZKATZEKO epea!

Udan oporrak, motzak edo luzeak, hartu eta bestelako erritmo batean bizitzeko aukera izaten dute askok. Sakandarrak ibarrean bertan gelditu edo mundua ezagutzeko aukera baliatzen dute. Eta egonaldi horien oroigarri bihurtzen dira batean eta bestean egindako argazkiak. Are gehiago oraingo telefono mugikor batzuk argazki kamera batzuk baino kalitate hobea eskaintzen dutenean.

Bigarren urtez Guaixek Sakanako Udako Argazki Lehiaketa antolatu du. Horretarako, www.guaixe.eus web orrian atal berezia sortu du eta han sakandarrek euren oporretako argazkiak igotzeko aukera izanen dute. Opor mota adina argazki izan daitezke, denetarikoak. Eta sakandarrek bidali ahala web orrian argazki galeria moduan ikusgai izanen da.


Ordiziaren 750. urtemugako egun nagusia, bihar

Herriko jaiak gaur bukatuko badira ere, bihar ere festa giroa izango da Ordizian, hiribilduaren sorreraren 750. urteurrena ospatuko baitute. Ekitaldi instituzionalarekin hasiko dira ospakizunak. 12:00etan, udaletxeko areto nagusian, harrera egingo diete Ordiziako udal ordezkariek Iñigo Urkullu Araba, Bizkaia eta Gipuzkoako lehendakariari, Markel Olano Gipuzkoako Foru Aldundiko diputatu nagusiari eta Bakartxo Tejeria Gasteizko Legebiltzarreko presindeteari. Ekitaldiaren amaieran, familia argazkia aterako dute Plaza Nagusian gonbidatu guztiekin.

Pailazoak eta musika

Arratsaldean, 18:00etan, Zuhaiztian, umeentzako Zoro gaitezen ikuskizuna eskainiko dute Txirri, Mirri eta Txiribiton pailazoek.

18:30etik 21:15era, berriz, Xabier Crehuet, Starblues eta Insania Crew taldeen musika emanaldia izango da Joxe Migel Barandiaran plazan. 22:00etan, azkenik, Plaza Nagusian, Donostiako Orfeoiaren eta Irun Hiria musika bandaren kontzertua.


Etxenea borda erabat berritu da

Argazkietan ageri denez, erabat berritu dute Etxenea borda. Pena da baina mendeetan zehar herrian iraun zuten 79 bordetatik gehienak hondatzen eta desagertzen ari dira.


Googlek langile transexualen sexu aldaketa ebakuntzak ordainduko ditu

Konpainiak diru gehiago bideratuko du langileen osasun seguruetara (35.000 eta 75.000 dolar bitartean).

Google konpainiak AEBetako langile transexualen sexu aldaketa ebakuntzak ordainduko dituela adierazi du. Horretarako, konpainiak berak The Advocated egunkari estatubatuarrari adierazi dioenez, diru gehiago bideratuko du langileen osasun seguruetara (35.000 eta 75.000 dolar bitartean).

Horrela, sexu aldaketako ebakuntzak ordaintzeko erabakiarekin berdintasun politikako beste ekimen bat martxan jarri du. Iaz, konpainiak langile homosexualei soldata igo zien; izan ere, AEBetan ezkontzen diren homosexualek zerga berezia ordaindu behar dute, herrialdeak ez dituelako ezkontza horiek onartzen.


"Bizitzen ari naizena opari bat da"

Lau eta erdian lehen partida galdu eta binakakoan parte hartu ez arren, ilusioari eusten saiatu da Jaka. Gozatzen ari da orain. Buruz buruko final-zortzirenetakoa jokatuko du etzi, Ezkurdiaren aurka, Altsasun.


Jose Brilha: “Komunitateak onura jaso dezake ondare geologikoarekin”

Jose Brilha Universidade do Minhoko irakaslea, ProGeo erakundeko presidentea eta geoparkeetan aditua, Zumaian da Ondare Geologikoaren Batzordearen XI. Biltzarrean parte hartzen.

Zer lan egiten du ProGeo erakundeak?

Ondare geologikoaren kontserbaziorako Europa mailako elkartea da. 1992. urtean sortu zen, eta herrialde europar ia denetan ditu taldeak. Bere erronka nagusia ikerketa eta ondare geologikoaren dibulgazioa sustatzea da. Inbentarioekin, lekuen sailkatzeekin eta herrialde bakoitzaren legediaren egokitzapenarekin ere egiten du lan, beti ere ondare geologikoarekin lotuta.

Legedien artean desberdintasun handiak al daude?

Hala da, baina arazo handiena da Europako herrialde askotan ondare geologikoa ez dagoela bertako legedietan sartuta. Naturaren babesaz hitz egiten bada, biodibertsitatea jasotzen da, eta ez ondare geologikoaren babesa. Espainiak 2007an txertatu zuen bere legedian, Portugalek 2008an. Beste herrialde batzuk, Erresuma Batuak kasu, 1940ko hamarkadatik jasota du. Hala ere, munduko beste kontinenteekin alderatzen badugu, Europa da geokontserbazioa garatuena dagoen lekua.

Geologiaren garrantzia ulertzen dela uste al duzu?

Jendearen gehiengoarentzat geologia arrokak dira, eta kito. Hori arazo bat da, geologiaren inguruko hutsune handi bat baitago gizartean. Ez da geologoaren lanbidea ulertzen, eta geologiari ez zaio inongo garrantziarik ematen. Heziketa sistemaren arazoa da hori. Hori aldatzen denean ulertuko du gizarteak zergatik gorde behar diren lekuak. Heziketa eta dibulgazio lan handia egin behar da, baina jendea ulertzeko gai izango den dibulgazio bat. Geologoek askotan ulergaitza den hizkuntza bat hitz egiten dute, inork ulertzen ez dituen hitzekin. Dibulgaziorako materialarekin kontu handia izan behar da. Geoparke batean gaude orain, eta hauen misioa lurraldearen geologia dibulgatzea da.

Gehienbat turismoari lotuta dauden erakundeak bezala ikusten ditugu Geoparkeak.

Funtsezko hiru erronka dituzte: leku geologikoen babesa, heziketa eta dibulgazioa; azken hori turismoarekin lotuta doa. Geoparke guztiek dituzten hiru erronkak dira. Turismoan bakarrik zentratuko balitz, ez litzateke lan ona egiten ariko. Hiru arloetan batera egin behar da lan.

Ondarearen babesak leku horren garapen ekonomikoan ondoriorik izan al dezake?

Zalantzarik gabe. Hori ere bada geoparkeen misioa, bizilagunei erakustea betidanik ezagutzen duten leku horrek balioa duela eta ondare geologikoa pertsonei eta komunitateari onura emateko gai dela. Baina emaitzak ez dira egun batetik bestera eskuratzen; urteak behar dira horretarako. Geoparkeen estruktura berria da; hamar edo hamabi urte besterik ez dituzte. Lan motela da, baina emaitzak ematen ari da.

Turismo mota masifikatu bat jasotzeko arriskua ere hor dago. Nola lortu kontserbazioa eta turismoaren arteko oreka?

Gure estrategien artean garbi daukagu ez ditugula geoparkeak turismo mota horretara bideratu nahi. Ondo ezagutzen dugu turismo mota horrek zer nolako ondorioak sortzen dituen, eta era batera edo bestera ekidin behar da. Ez da hain zaila, naturarekin lotutako gaiek ez dituzte-eta turista kopuru handiak erakartzen. Etorriko den turista kopurua ez da beldurgarria izango, baina kontuz ibili behar gara esandako oreka hori lortzeko.

Zabaltze ekitaldian Marcos Aurellek zioen zailtasunak daudela ezagutza dibulgatzeko. Zer egin daiteke?

Komunikazio talde handietara heltzea beharrezkoa da, eta hor oso garrantzitsua telebista da, dibulgazio masiborako hedabide garrantzitsuena baita. Geoparkeak egunkarietara eta herrietako hedabideetara heltzen dira. Lan ona egiten ari dira, baina oso zaila da talde handietara heltzea. Haietara heltzeko profila eta karismaz betetako lagun bat edo bi beharko genituzke.


Plataforma logistikoari buruzko mahai-inguruaren jarraipena, bihar

Nola eragingo digu Plataforma Logistikoak? galdera oinarri hartuta, apirilaren 14an eta 15ean jardunaldiak izan ziren herrian, Oiartzunarriskuan taldeak antolatuta. Lehen saioan Alberto Lopez arkitektoak hitzaldia eman zuen, eta bigarrenean, udaletako ordezkariekin mahai-ingurua izan zen. Mahai-inguru horrekin jarraituko dute bihar.

Alberto Lopez arkitektoak hartu zuen parte lehenengo eguneko saioan

Hala, Pavel Viñasek eta Haritz Salaberriak, Oiartzun eta Lezoko udalen izenean, Lezo-Gaintxurizketan egin nahi duten Plataforma Logistikoari buruzko mahai-inguruan parte hartuko dute, 19:00etan, udaletxean. Ondoren eztabaida irekia izango da.

Biak Oiartzunarriskuan taldeak antolatu ditu. Helburua, azpiegiturak udalerriotan izango duen eragina aztertzea da, bai arlo ekonomikoari dagokionez, eta baita lurraldeari dagokionez ere.

Orain, gainera, Lezori dagokionean, Gipuzkoako Foru Aldundia hasi berri da hainbat enpresa (50 inguru) eta baserriren balorazioa egiten, lur horiek desjabetu eta plataformaren baitan kokatzen den geltoki intermodala eraiki ahal izateko.

Oiartzunarriskuan taldeak herritar guztiei, eta enpresei eta gainerako erakundeei mahai-inguruan eta ondorengo eztabaida saioan parte hartzeko gonbita luzatu die: “Kontuan izan behar da azpiegitura honek eta Lurralde Zatikako Planekoek bi udalerrien eta Oarsoaldea osoaren etorkizunean izango duten eragina”.


Lehen azterketa izarrentzat

Top14an lehen aldiz Baionak fitxatutako jokalari entzutetsuenak zelairatuko ditu gaur, Lyoni irabazteko asmoz

Europako Challengeko etenaldia irudipen gazi-gozoarekin utzi du Baionak. Bi garaipen erdietsi baditu ere, iragan asteko Bordeleren aurkako partidak aho zapore txarra utzi zion. Irabazi arren, partida txarra jokatu zuen, eta fitxatutako jokalariek taldera egokitzeko denbora beharko dutela argi gelditu zen.

Iluntze honetan, Mike Phillipsek, Cedric Heymansek eta Joe Rokocokok estreinako partida jokatuko dute Top14an elastiko zuri-urdinarekin. Jokalari berriek haize freskoa ekarri zioten Baionari Challengeko partidetan, Phillipsek batez ere. Aldi honetan, gauza serioen txanda izanen da.

Top14an toki txarrean daude baionarrak, sailkapeneko 11. postuan, partida bat gutxiago jokatu badute ere. Etxean hutsegiteko aukerarik ez dute, gora joateko asmoa dutelako. Alde horretatik, gaur Lyoni irabazteak berebiziko garrantzia dauka (20:00). Lyon azken-aurreko postuan da, eta Bigarren Mailatik igo berria da. Gisa horretako talde bati nahitaez irabazi behar diote baionarrek.

Sasoi hastapena oso ona ez izan arren, helburua Heineken koparan sartzea da oraindik. «Denboraldi hasierako helburuek bere horretan jarraitzen dute. Eguberri garaia iristean, lehen balantzea eginen dugu», adierazi du Michel Cacouault presidenteak. Helburuak horretan iraun arren, joko bolada ona atzeman behako dute baionarrek, oraingoz erakutsi duten itxura ez delako hoberena izan.

Bordeleren partidaren ondotik, Christian Gajan errugbi zuzendariak mezu lasaigarriak zabaldu zituen. «Bere aukerak ederki jokatu ditu Bordelek, baina, bideoan partida aztertuta, ezin da erran partida txarra izan denik. Egiazko joko denbora 39 minutukoa izan da, eta hori ez da hain datu txarra», esan zuen.

Ezkortasun horren erdian, itxaropenerako zantzuak atzeman nahi dituzte baionarrek. Aitzinean, orain arte zailtasunetan egon arren, sendo aritu ziren Bordeleren aurka. «Uztartzeetan sendo ibili gara. Batzuetan harritu nau gure indarrak», azpimarratu du Phillipsek. Hala ere, oraindik zelaian elkar aurkitzea falta zaie. Rokocoko, adibidez, galduta ibili zen partida horretan.

Denak zelaian

Hasierako hamabostekoetan ustekabeetarako tarte gutxi utzi du Gajanek. Challengean ikusi zen hamabosteko berriaren hezurdura sendotzearen alde egin du. Fitxatutako jokalariak zelaian izanen dira, oraindik taldera egokitzeko arazoak dituen Sione Lauaki salbu. Heymans gibeleko gisa ariko da, hegalak Rokocoko eta Sam Gerberri utziz. Phillips izanen da uztartze erdia, eta, goxo hasi ondotik, Neemia Tialata hasieratik ariko da uztartzearen eskuinaldean.

Gaurko aurkaria, Lyon, arretagune izan da azkeneko asteetan. Hazizurri izurritea jasan zuen Frantziako taldeak, eta eritasun horregatik bi norgehiagoka jokatu ezinik ibili da. Europako Challengean berriz lehiaketan sartu ondotik [bi partidak galdu ditu], bere itzulera izanen da gaurkoa Top14an. Baionarrek hutsegiteko aukerarik ez dute, eta Lyoni irabazi beharko diote kosta ahala kosta. Heineken kopako bidean berriz ere ezarriko da irabazten badu. Horrela izan ezean, arazo handietan sar daiteke sailkapenean.


Rajoy babestuko ez duela berretsi dio EAJk Espainiako erregeari

UPNk, berriz, inbestidura saioan Mariano Rajoyren aldeko botoa emango duela iragarri du.

Aitor Estebanek Espainiako erregeari jakinarazi dio EAJk Mariano Rajoyren inbestiduraren aurka bozkatuko duela, eta jarrera horren arrazoiak azaldu dizkio.

Felipe VI.enak bilera-sorta egiten ari da eta, besteak beste, Aitor Esteban EAJren Kongresuko bozeramailea edo Alberto Garzon IUko buruzagia hartu ditu Zarzuela Jauregian.

Javier Esparza UPNko presidenteak, berriz, inbestidura saioan Mariano Rajoyren hautagaitzaren alde bozkatuko dutela jakinarazi du.

Espainiako erregearekin bildu ostean egindako agerraldian, Esparzak esan du UPNk beti defendatu duela zerrenda bozkatuenak osatu behar duela gobernua eta gainerako alderdiei dei egin die “arduraz” jokatzeko eta “gobernagarritasuna” bermatzeko.


Ana Pola bermeotarraren proiektua Sprint_Inn Bizkaia ekimenerako hautatu dute

Berrikuntzaren eta metodologia berrien bitartez, negozio ideiak azaleratzea eta ekintzailetza ekosistemako eragile nagusiekin kontaktuan jartzea da Sprint_Inn proiektuaren helburu nagusia. Ekimenean parte hartuko dutenek azelerazio zerbitzua jasoko dute Madrilgo Campuseko Google Spacen aurkitzen den Tetuan Valleyn.

Bermeoaldeko Behargintzak, Azaro Fundazioak, Gernikako Lanbide Ekimenak, Ermuako Udalak eta Durangaldeko Lehiakortasun Guneak, Bizkaiko Foru Aldundiaren laguntzarekin, Sprint_Inn Bizkaia proiektua martxan jarri dute eta Ana Pola bermeotarra izan da proiektu horretan parte hartzeko hautatu duten parte hartzaileetako bat.

Bermeon sei proposamen jaso zituzten guztira. Hautagaien proposamenak aztertu eta horiei elkarrizketak egin ondoren, Ana Polaren proiektua aukeratu dute ekimenaren arduradunek. Programazio Neurolinguistiko eta hipnosi online eskola sortzea da bermeotarrak prestatu duen proiektuaren helburua.

Eskola ikastaro espezializatu horiek egiteko mugikortasun arazoak dituzten pertsonei zuzenduta egongo da, baita ikastaroak etxetik egin nahi dituztenentzat ere, aukeratzen duten unean egin ahal izateko aukera eskainiko baitute, mugarik gabe. Horrez gain, ikastaro presentziala eginda duten, baina formazioa osatzeko ikus-entzunezko materiala eduki nahi duten pertsonei zuzenduta dago.

Hainbat laguntza. Ekimenean aukeratutako proiektuek aholkularitza pertsonalizatua izango dute: negozio eta enpresa ideia definitu, azeleratu eta abian jarri ahal izateko laguntza jasoko dute.

Programaren bitartez, ideiak lantzeko espazioak izango dituzte, azelerazio zerbitzua jasoko dute Madrilgo Tetuan Valleyen, Bizkaiko eta Madrilgo mentoreen aholkularitza jasoko dute, eta Design sprint lan metodologia berrietan oinarrituta, definizio eta azelerazio zerbitzuren prozesuan parte hartuko dute.

Ana Pola Nazioarteko Harremanetan, ikasketa diplomatikoetan eta garapen ikasketetan lizentziatua da Londreseko Metropolitan Universityn. Azken hamabost urteetan bere ikerketa eremu nagusia Programazio neurolinguistikoa izan da, eta eremu horren sortzaileetariko batekin, John Grinderekin, jaso du formazioa.


Europako hauteskundeei buruzko debatea, gaur, ETB1en eta eitb.eus-en

Izaskun Bilbao (EAJ), Pernando Barrena (EH Bildu), Iñigo Martinez (Elkarrekin Podemos), Jose Ignacio Asensio (PSE) eta Laura Garrido (PP) politikariak izango dira bertan.

Gaur gauean, Europako hauteskundeei buruzko debatea egingo dute ETB1en eta eitb.eus-en, 22:30etik aurrera.

Saioa Martijak aurkeztuko du eta alderdi nagusien ordezkariek parte hartuko dute: Izaskun Bilbao (EAJ), Pernando Barrena (EH Bildu), Iñigo Martinez (Elkarrekin Podemos), Jose Ignacio Asensio (PSE) eta Laura Garrido (PP).

Debatea hiru bloketan banatuta egongo da: Europarako eredua, Europako gizarte politika eta politika ekonomikoa.


Ispasterko VIII. Mendi Martxa, domekan

Beste behin ere Mendi Martxa egingo dute Ispasterren. Domekan egingo da [irailak 15]. Irailaren 10ean amaitu zen aldez aurretik izena emateko epea. Dena dela, egunean bertan ere izena eman ahalko dela esan dute antolatzaileek; proba hasi baino 30 minutu lehenago izena eman ahalko da.

14 urtera artekoek 12 euro ordaindu beharko dituzte, eta gainontzekoek 17 euro. Lau proba egongo dira aukeran: ibilbide luzea eta lasterketa (23 kilometro), BTT (28 kilometro) eta ibilbide laburra (10 kilometro).

Ibilbide luzea egingo dutenak 08:30ean aterako dira. BTT martxakoak, ostera, 09:30ean. Lasterketako parte hartzaileak 10:00etan, eta ibilbide laburrekoak 10:30ean. Denek plazatik irtengo dute.


Dagoeneko 600 azkoitiarren atxikimendua jaso dute, ekainaren 21erako

Bideoa: Gasento Oñederra.


Nagusien danborrada Eskoriatzan

San Pedro bezpera egunez, ozen entzun zen danborren burrunba Eskoriatzako kaleetan barrena. Aurten, Andoni Moto izan da danborradako gidari nagusi. Idoia Sudupe ere omendu dute eta 'ez da ez' ozen oihukatuz, aldarrikapenik ere izan zen.


Izenematea, ibilaldirako

Hilak 26an Sagardoaren Lurraldea ezagutuz ibilaldia egingo da 08:00etan Astigarragatik abiatu, eta Hernanin barrena, Usurbilera. Han, Sagardogintza gure baserrietan erakusketa ikusteko aukera izango da, eta ondoren, bazkaltzeko tartea izango da, sagardotegi batean. Izenemateak: 943 55 05 75 edo info@sagardoarenlurraldea.com.


Lasa IV.aren debuta

Bihar, larunbatean, 22:00etan Adur Lasak jaioterrian, Etxarri Aranatzen debutatuko du Garfe enpresarekin. Xalarekin bikotea osatuta, Titin III.a eta Begino izanen ditu aurkari

Aitor Zubieta, Jose Javier Zabaleta, Joseba Ezkurdiari eta Julen Martijari beste pilotari sakandar profesional bat batuko zaie: Adur Lasa etxarriarra. Oskar Lasaren ilobak bihar debutatuko du, Lasa IV.a izenarekin, Etxarri Aranazko Euskalerriari pilotalekuan, Garfe enpresa errioxarrarekin. Primerako partida prestatu du Garfek, Etxarri Aranazko Udalaren babesarekin. Lasa IV.ak Xala izango du bikoa bere estreinaldian, Titin III.aren eta Beginoren kontra aritzeko. Etxarriko 22 urteko pilotariak adierazi digunez, “gogo askorekin, ilusioz beteta “dago bere debutarekin.

Etxarriko pilota jaialdia

Larunbatean, 22:00etan, Euskalerriari pilotalekuan.

Lau t´erdian: Ansa / Murgiondo

Binaka: Xala-Lasa IV.a / Titin III.a-Begino

Gertutik: Adur Lasa: “Ilusio handia daukat, Etxarrin debutatuko dudalakoz, gehienbat”

Pilotari familia batetik zatoz. Horrek eragiten du?

Bai, asko. Oskar osaba pilotaria zenez, etxean beti pilota ikusten zen. Etxeko giroa pilota zen. Zuk berdina sentitzen duzu eta horrek bulkatzen zaitu. Txikitatik pilotan jokatzea erakutsi didate.

Etxarriko pilota eskolan hasi zinen?

Ba, 12 urtera arte Etxarriko pilota eskolan aritu nintzen. Ventura Mundiñano zen irakaslea. Oso klub polita genuen; pilotari asko geunden eta oso ongi eramaten zen. Felix Igoa ere bertan zebilen. Asko erakutsi zidan, asko maite nuen eta asko diot berari eskertzeko. Gero Oskar, Aitor Zubieta... etorri ziren eta horiekin jarraitu genuen. Pena izan zen Venturak kluba utzi zuenean bi urtez geldirik egon zela kluba eta Etxarriko pilotariek beste taldetara joan behar izan genuen. Ni hasiera batean Burlatako eskolara joan nintzen eta bertan 4 urte inguru eman nituen. Ondoren Doneztebeko Erreka klubera joan nintzen, gaur egunera arte.

Afizionatuetan zer moduz ibili zara?

Oso gustura. Errekako entrenatzaile Patxi Ordokik konfiantza handia eman zidan. Nafarroako Herrien arteko bi txapelketa irabazi genituen, gero Euskal Herriko biak ere bai. Bakaikoarekin batera Malerrekako txapeldunordeak izan gara aurten. Eta Nafarroako selekzioan ere gustura aritu gara. GRAVNI-an aurreko urtean txapeldunordeak izan ginen… Gustura ibili gara.

Garferen proposamena noiz iritsi zen?

Ni Asperekin nengoen entrenatzen. Egun batean Garfeko nagusiak, Tomasek deitu zidan eurekin aritzeko interesa ote nuen galdetzeko. Nik esan nion proposamena aztertzeko moduan nengoela. Duela bi aste partida genuen Labriten, partida ikustera etorri zen eta partida ondoren Garferekin kontratua sinatu nuen. Nik ez nuen proposamena espero, baina Garfekoak etorri ziren momentutik aukera polita ikusi nuen, Garfen partida asko jokatzen dira pilotari oso onekin. Egia esan, ez nuen gehiegi pentsatu. Ia aukera plazaratu zidatenetik baiezkoa eman nuen. Oso kontentu nago.

Profesionaleko salto hori ematea zaila da, ezta?

Kosta egiten da. Pilotari asko gaude, asko oso onak dira, 1 edo 2 igotzen dira profesionaletara eta aukeratzea zaila izaten da. Hortaz, aukera dagoenean ezin zaio ezetz esan. Pilotari guztien ametsa goian egotea da.

Atzelaria zara. Nola definituko duzu zure jokoa?

Ez naiz inor baino hobea edo okerragoa, diferentea naiz. Eskuinarekin hobeto defendatzen naiz, kolpea badaukat. Eta alde ahulena nire ezkerra da; gehiago huts egiten dut ezkerrarekin. Hori hobetzen saiatzen naiz.

Bihar debutatuko duzu Etxarrin.

Oso partida ona jarri didate. Ilusio handia daukat, ez bakarrik debutagatik eta partidagatik, Etxarrin jokatuko dudalakoz, gehienbat. Zure herrian, zure jendearen aurrean, koadrila, lagunak, herriko jendea... ez zen berdina izango beste herri batean izango balitz. Etxarrin jokatzea niretzat espeziala da.

Zer nolako uda espero duzu? Partidaz betetakoa?

Uda mugitua izango da. Garfek partida asko antolatzen ditu. Astero partida bat edo bi izatea aurreikusten da. Aurten Nafarroan eta Errioxan partida gehiago antolatzea espero da eta asko jokatuko dugu.

Zer dio osaba Oskarrek? Nola ikusten zaitu?

Beti gaizki (kar kar). Ez dago entrenamendu bat garraxiren bat botatzen ez didana. Berak ere entrenatzen jarraitzen du, biak entrenatzen dugu sarri. Niri gustatzen zait berak garraxi egitea, horrek nik gaizki egin dudana hobetzea ekartzen duelako. Eskertzen dut berak garraxi egitea (kar kar).

Etxekoak kontentu egongo dira, ezta?

Bai, oso kontentu. Ni kontentu nago baina etxean gehiago. Ni frontoian nabil, jokatzen... jabe naiz gertatzen ari denaz baina frontoian nago zentratuago, entrenamenduan. Beraiek larunbatean dute gehiago burua.

Urduri zaude?

Azkeneko egunean jarriko naiz. Orain debuta iristeko irrikitan nago, gogo handirekin.

Zorte handia izan dezazula.

Milesker.


Gazte asanbladaren bazkaria 25ean Plaza Berrin

Ekainaren 25erako, koadrilen egunerako, bazkari herrikoia antolatu du gazte asanbladak Plaza Berrin, 14:00etan. Txartelak salgai izango dira Garin, Ekos eta Tripontzi tabernetan ekainaren 23ra arte, 10 euroan.


Ibon Fernandez Iradi eta Gotzon Aranbururen

aurkako agresioak salatu ditu Askatasunak

Askatasuna erakundeak salatu duenez, hilaren 18an agresioak jasan zituen Ibon Fernandez Iradi preso hernaniarrak. Gendarmeen eskutik jasan zituen tratu txarrak Fernandez Iradik, Fleuryko espetxean, Askatasunak salatu duenez, eta epaitegira bidean erantzi eta flexioak egin arazi zizkioten ´eta uko egin zuenean, lurrera bota eta kolpatu egin zuten`. Horrez gain, Askatasunak salatu du Gotzon Aranburu preso hernaniarrak ere agresioak jasan zituela maiatzaren 11ean, Villenan.


Esklabetako lur-jabeek idatzi bat argitaratu dute, Azpeitiko Udalak egin nahi duen Izarraizko Atea parkearen harira

Esklabak eta Olazko baselizaren artean Izarraizko Atea parkea egiteko asmoa du Azpeitiko Udalak. Aisialdi gunearen proiektua joan den ostegunean aurkeztu zuten, eta egitasmo horren harira, inguru horretako lur-jabeek idatzi bat publiko egin dute sare sozialen bidez. Aritz Orbegozok egin du publiko Uztarria.eus-eko erantzunetan eta Twitter bidez.

Esklabak eta Olazko baselizaren artean Izarraizko Atea parkea egiteko asmoa du Azpeitiko Udalak. 18.000 metro karratu inguru izango dituen aisialdi gunearen proiektua joan den ostegunean aurkeztu zuten. Aipatu egitasmoaren harira, inguru horretako lur-jabeek idatzi bat publiko egin dute sare sozialen bidez. Aritz Orbegozok egin du publiko Uztarria.eus-eko erantzunetan eta Twitter bidez. Hala dio idatziak:

"2017ko urtarrilaren 14an, Azpeitian

Kaixo,

Titular benetan polita, ez dago dudarik parke oso polita izango dela eta norbaitek probetxua aterako diola (bai parkeari eta bai titularrari ere), baina Esklabetako eremuko lur-jabeok pare bat gauza komentatu nahiko genituzke:

1. "Esklaben atzean etxe gehiago egiteko aukera dagoela" afirmazioari buruz: Esklaben atzealdea 2013ko Ordenazio Planean “Suelo Urbano” izatera pasatu zen, juxtu-juxtu Luciano Soraluce-ren lur eremuak. Lucianok Esklabak eta bere lur sailak "merke-merke" erosi zituen bere garaian eta berkalifikazio honekin 290 etxebizitza egingo ditu (7 pisuko altuerarekin + atikoa) milioika euroko etekinak aterako ditu operazio honetatik. Eskabadorak dagoeneko lanean ari dira, beraz komentatzen den “etxe gehiago egiteko aukera” hori jada errealitatea da.

Kuriosoa dena ondorengoa da: 2009an Iñaki Errazkinek ondoko deklarazioak egin zituen lur eremu honetan etxeak egiteko presioei buruz: “…la forma de hacer frente al chantaje y a la presión de las promotoras no es darles lo que deseen. El pueblo y el Ayuntamiento deben ser autosuficientes para decidir la ordenación y el futuro de la localidad. Está en juego el futuro de Azpeitia y ha llegado el momento de asentar las bases para el nuevo modelo."

Hau ez al da konstrukoreei beraiek nahi dutena ematea? Nolatan lortu du Luciano-k bere lurrak Urbanoak bezala kalifikatzea? Zer tratutara iritsi da udala berarekin? Zeren truk?

2. Etorkizun batean parkearen bigarrengo fasea egiteko asmoa ere azaltzen da artikuluan. Argitu beharra dago lur eremu horretan udalak lurren zati bat bakarrik duela eta proposatzen dituen asmoak ez dituztela beste lur-jabeek konpartitzen. Ulertezina egiten da udal honek jabetza pribatuko lurren erabilera partikularra eta publikoa uztartzen dituen proposamenei ezezkoa ematea, konstruktoreen nahiei men egiten dien bitartean. Azken agintaldietan udalean izandako aldaketak aldaketa, hirigintzari dagokionean behintzat lehengo lepotik burua; beti bezala konstruktoreei mesede eginez eta herritar arruntei beren lurrak eskutatik derrigorrean kenduz".


Zabalik da udako euskara ikastaroetan izena emateko epea

Pasaiako Udal Euskaltegiak zabaldu du udako ikastaro trinkoetan izena emateko epea. Hilaren 17tik aurrera -datorren astelehena- euskaltegitik pasa (Euskadi etorbidea, 61) eta eman ahal izango dute izena interesdunek. Telefonoz ere jar daiteke arduradunekin harremanetan (943 00 43 40) edota posta elektroniko bidez.

Ikastaroa ekainaren 28tik uztailaren 23ra izango da, eta prezioa 129 eurokoa da. Arduradunek pasaitarrak animatu dituzte udako goizak euskara maila hobetzeko edota HABE azterketen bigarren deialdirako prestaketa lana egiteko balia ditzaten.


Infantilak eskolarteko finalean, gaur

Egun haundia dute gaur paletari hernaniarrek: Antxe Sagastiberri, Garazi Urdangarin eta Maider Zugastik jokatuko dute infantil mailako finala, Zumaiaren kontra. Gipuzkoako eskolarteko finala izango da; Loiolan jokatuko da, 16:00etan hasita.


Anda eta Salazar WKn

1971 eta 2015 arteko 44 urteen errepasoa eginez, Bilboko Windosr Kulturgintza galeriak 44-44 erakusketa kolektiboa mustuko du gaur. 44 sortzaileren lanak ikusteko aukera izanen da ilbeltzaren 30era arte. Horien artean Jose Ramon Anda eta Dora Salazarren lanak daude.


Atzo abiatu zen Golemen eta Nafarroa Arenaren autozinema

Atzo eman zioten hasiera autozinemaren egitasmoari Nafarroa Arenan: euren ibilgailuetan sartuta, hainbat lagunek Especiales filmaz gozatzeko aukera izan zuten.

Golem zinemek eta Nafarroa Arenak antolatu dute jarduera; aisialdi aukera gehienak betran behera geratu direnn honetan, alternatiba bat emateko. “Ikusi genuen funtzionamendua erraza eta segurua zela eta aurrera ateratzea erabaki genuen”, azaldu du Itxaso Palacios komunikazio arduradunak.

Lehenengo saioa osasun arloko langileetzako erreserbatuta egon zen. Aukera hori eman nahi izan zieten, egiten ari diren lana eskertzeko keinu gisa, eta sarrerak dohainik eman zizkieten. Palaciosen arabera, osasun langileak “pozik” azaldu ziren, “eskertuta”, haiei lehentasuna eman izanagatik.

Egunero bi saio egingo dituzte, arratsaldeko bosteta eta zortzi terdietan, eta askotariko filmak emango dituzte. Arratsalderoko lehenengo saioan, “kritika ona jasotako hainbat pelikula” proiektatuko dituzte, eta 20:30eko saioan zinema aretoak itxi behar izan zirenean karteleran zeuden film komertzialek hartuko dute lekua. Ostegunero, 20:30eko saioa zinemaren historiako film “mitikoetarako” unea izango da.

Sarrerak internet bidez eskuratu daitezke, Golemen edota Navarra Arenaren webgunean, hamar eurotan auto bakoitzeko. Saio bakoitzean 60 auto sartu ahal izango dira, eta horien barruan, bi lagun besterik ez.


Garitano: 'Aukerak gauzatzea falta izan zaigu'

"Ezin izan dugu gola egin eta Deportivok bai, beraz, merezitako garaipena lortu dute", adierazi du armaginen entrenatzaileak.

Eibarrek porrota jaso zuen atzo Deportivoren aurka (0-1) Ipuruan jokatutako neurketan. Partidaren ostean, Gaizka Garitano armaginen entrenatzaileak hedabideen aurrean hitz egin zuen.

"Deporrek hobeto hasi du partida. Gure jokoa minutuek aurrera egin ahala hobetu da, baloiaren jabetza eskuratu dugu eta aurkariaren arean jokatu dugu. Saiatu egin gara, baina azken metroetan pazientzia pixka bat falta izan zaigu", esan du.

"Ezin izan dugu gola egin eta Deportivok bai, beraz, merezitako garaipena lortu dute. Aukerak gauzatzea falta izan zaigu", gaineratu du.


Kanpaina bertan behera utzi dute, Funeseko lan istripua dela-eta

Goizean, alderdiek ekitaldiak egin dituzte. Ekonomia eta hauteskundeen ondorengo hitzarmenak izan dituzte hizpide.

Nafarroako alderdiek bertan behera utzi dituzte gaur arratsalderako aurreikusita zituzten ekitaldiak, Funesen izandako lan istripua dela-eta. Hauek izan dira goizeko ekitaldi nagusiak:

UPN

Javier Esparza UPNren hautagaiak “ikerkuntza, garapena eta berrikuntzaren aldeko apustua” adierazi du gaur.

Orbit Aerospace enpresara egin duen bisitan, Esparzak esan du 2020. urterako ikerkuntza, berrikuntza eta garapenari bideratutako gastua Barne Produktu Gordinaren % 3a izan beharko lukeela. Aurten, bideratutako partidak % 25 igotzea proposatu du UPNren hautagaiak.

Javier Esparzaren esanetan, batzuek “hondamendiaren hitzaldia” egiten dute Nafarroari buruz hitz egiterakoan. “Errespetu falta hutsa da lanean eta gauzak ondo egiten ari diren pertsonentzat; horrez gain, hitzaldi faltsua da, ez du benetako Nafarroa islatzen”.

GEROA BAI

Sarrigureneko beharrak beteko lituzkeen ikastetxe publiko bat eraikitzeko konpromisoa hartu du Geroa Baik, datorren legealdiari begira. Egungo ikastetxean ikasleak “pilatuta” daudela adierazi du Uxue Barkosek goizeko ekitaldian.

Horrez gain, Sarrigurenen ere institutu bat eraikiko dutela esan du Uxue Barkosek, baldin eta Nafarroan edo Eguesen erantzukizunak izateko boto kopuru nahikoa lortzen badituzte.

EH BILDU

Lan arloan ere, “zein eredu nahi dugun erabakitzeko eskumena” izan beharko luke Nafarroak, Adolfo Araiz hautagaiak adierazi duenez. Horregatik, eta murrizketei, erreformei, Merkeli, Madrili eta Troikari aurre egin ahal izateko, “lan arloan erabakitzeko eskubidea izatea” aldarrikatu du.

Dozenaka langilerekin bilera egin du Araizek gaur goizean. Egungo egoera ekonomikoaz galdetu diote langileek Araizi. Besteak beste, Volkswagen, Arcelor, BSH, Faurecia eta Koxkako beharginak izan dira.

PSN

Hauteskundeen ondoren, PSNk ez du akordiorik egingo EH Bildurekin, eta, are gehiago, ez diote koalizioari gobernuan sartzeko “erraztasunik” emango.

Maria Chivite hautagaiak mitin laburra egin du gaur Sarasate Pasealekuan, Iruñean. Aurreratu duenez, sozialistek ez diote Bilduri botorik emango Gobernuko Presidentetzan egoteko.

Izquierda-Ezkerra

Politikariek soldata bat baino gehiago debekua legez arautzea proposatu du gaur Izquierda-Ezkerrak. Horrez gain, Gobernuko Presidentetzan egoteagatik edota kontseilari izateagatik azken legealdian onartutako osagarriak kentzearen alde agertu da.


Bildutako aztarnak lau hilabetez ikertuko dituzte

Indusketa lana zehatza izaten da, eta antolakuntza beharrezkoa da. Amaiurko indusketa praktikoan nola eraman duten azaldu digu Aranzadiko kideak.

«Monumentoaren ondoan dagoen goiko plataforman 30 metro luze eta 2 zabalerako zuloa ireki dugu eta pixkanaka, lur geruza guziak altxatu ditugu, kontuarekin eta eskuz, azpian dauden egiturak eta aztarnak ikusi ahal izateko. Paretak oso axalean agertu zaizkigu, ia-ia belarraren azpian, 10-20 zentimetrora. Azpian dauden paretak garbitu eta plano batean kokatu ditugu. Gero, azaltzen diren aztarna guziak, garai hartako hemengo bizilagunek utzitakoak, hainbat animalien hezurrak, hainbat tresna, labanak, aizkoraren bat, eraikuntzako iltzeak, txanpon batzuk… biltzen ditugu, gero aztertuko dira eta errestauratuko dira. Amaiur eat Urdazubi aldeko mendi hegaletan garbiketak egin dira eta gure harridurarako 8 metro altuerako paretak agertu dira, batzutan 20 metro luzekoak ere».


Euskal kantutegia antzezlan bilakatzen denean

‘Ez dok hiru’ antzezlan musikatua hartuko du bihar Gernika-Lumoko Lizeo Antzokiak. Patxo Telleria eta Mikel Martinez aktoreek euskal musikaren benetako historia kontatuko dute.Umoretsua eta euskaraz. Ikusleak euskal musikaren imajinario kolektiboan murgilduko dituen ikuskizuna Gernika-Lumoko Lizeo antzokira helduko da asteburuan. Patxo Telleriaren testuei jarraituta, Telleria bera eta Mikel Martinez igoko dira taula gainera, euskal kantutegia antzezlan bihurtzeko.Ez dok Hiru eszenatokietara bueltatu da, Euskal Herriko imajinario musikalaren errepaso ironikoa, absurdua eta dibertigarria eskaitzeko. Oraingo honetan, bikoteak beste hiru musikari-antzezlegaz partekatuko du taula, hitzari, bere ohiko tresna eszenikoari, zuzeneko musikaren indarra gehitzeko.Zaharrak eta berriak, antzinaakoak eta gaur egunekoak. Hainbat euskal kantari erreferentzia egingo die ikuskizunak; berrehun baino gehiagori, euskal kantutegiak askoz gehiago biltzen dituen arren. «Kanta kopuru ederra erabili dugu», diote ikuskizunaren egileek. «Baina aipatu gabe utzi ditugu beste hainbeste kanta eta musikari».Musikarekiko maitasunaEz dok Hiru kantutegian oinarritutako ikuskizun teatrala dela diote protagonistek: «Gure modukoa, eroa, deskonzertantea, irrigarria azalez»; eta azal horren poro bakoitzari gure musikarekiko maitasuna dariola.Tartean Teatroak ekoitzi duen lana da bihar, 20:30ean, Gernika-Lumoko Lizeo antzokian antzeztuko dutena. Sarrera 9 euro ordaindu beharko dute bazkideek, eta 12 euro bazkide ez direnek.


"Salbuespen egoera" salatuko dute iluntzean Sopelan

"Euskal Herriak bizi duen salbuespen egoera salatzeko eta herriak marko demokratikoa behar duela aldarrikatzeko", ostiral honetarako, urriak 10, mobilizazioa deitu du Sopelako ezker abertzaleak. Hitzordua 19:30ean jarri dute Udaletxe plazan. Uribe Kosta eskualdean, Sopelan eta Lemoizen baino ezin izan zen legalki aurkeztu 2007ko maiatzaren 27ko udal hauteskundeetan Eusko Abertzale Ekintza; 4 eta 3 zinegotzi erdietsiz, hurrenez hurren. Udal sopeloztarrak, baina, otsailean kendu zien dirua eta, ondoren, taldea desegin zuen (Iruñea ostean bigarrena) udal batzarrak, Imanol Garai alkatearen ekimenez; Espainiako Auzitegi Gorenak Eusko Abertzale Ekintza legez kanpo uzteko epaia atera (irailak 16) eta hilabeteak lehenago. Legez kanporaketez gain, espetxeratzeak, atxiloketak, torturak, euskal errefuxiatu politikoen egoera... salatuko dituzte. Bihar, berriz, elkartasunezko bertso bazkaria egingo dute. Bitartean, urriaren 6an, gauez, Ertzaintzak Larrabasterran kartelak jartzen zebiltzan bi gazte identifikatu zituztela salatu dute. Azkenik, Algortako Telletxe plazan, Anjel Figueroa preso gaixoaren egoera salatzeko elkarretaratzea egongo da gaur 20:00etan. Argazkian, irailaren 19an ehunaka lagunek salatu zuten "salbuespen egoera" Algortan.


Mus txapelketa egingo dute bihar

Orioko Toki Alai elkarteak mus txapelketa antolatu du biharko. 22:00etan hasiko da saioa. Parte hartzeko, egunean bertan edo aldez aurretik eman daiteke izena, 943-89 07 89 telefonora deituta, 20 euroren truke. Gehienez 31 bikotek hartuko dute parte. Irabazleak txapela, trofeoa eta Katxiña erretegian bi lagunentzako afaria lortuko ditu. Bigarren geratzen den bikoteak, berriz, trofeoa eta Xixarion jatetxean afaria lortuko dute. Hirugarrenek, Belea hotelean afaria eta kriantza botila bana eskuratuko dute; laugarren bikoteari kriantza botila eta Balea hotelean talasoterapia saioa eskainiko diote, azkenin, bosgarren postutik zortzigarrenera geratzen direnek Balea hotelean talasoterapia saioa jasoko dute.


Akordeoi eguna egingo dute igandean

Gipuzkoa osoko soinujoleek ezinbesteko zita dute bihar Donostian hirugarren aldiz ospatuko den Akordeoi Egunarekin. Lurraldeko hainbat herritako akordeoi ikasleak izango dira ere bertan. Besteak beste, Andoain, Hernani, Pasaia, Deba, Getaria, Tolosa, Loatzo, Irun, Ondarroa, Lasarte-Oria eta Usurbiletik etorriko dira.

2016an kultura hiriburutzaren baitan sorturiko egitasmoa beste urtebetez gauzatu dute antolatzaileek. Topaketa 10:30etan izango da, Blas de Otero plazan. Gazteen saioaren ostean hamaiketakoa egingo dute eta, 13:00etan, nagusiek beraien txanda izango dute jaia musikaz girotzen jarraitzeko.


'Black is Beltza', Zinemaldia astintzeko prest

Fermin Muguruza buru, animaziozko filmeko lantaldeak “pozez zoratzen eta tentsioz” aurkeztu du gaur prentsaren aurrean “Black is Beltza” EiTBren parte-hartzea duen pelikula.

“Black is Beltza” pelikularen bidaia biziak helmuga garrantzitsua harrapatu du gaur. Manex filmeko protagonistak (Unax Ugalde aktoreak jartzen dio ahotsa) New York, Kuba, Mexiko, Los Angeles, Aljeria eta Madril bisitatzen ditu, besteak beste, eta gaur Donostiara iritsi da animaziozko lana, Fermin Muguruzak zuzendu duen filmeko lantaldearen ordezkaritza zabalaren eskutik.

Unax Ugalde, Isaach de Bankolé, Sergi Lopez, Jorge Perugorria eta Oscar Jaenada aktoreen, Raul Refree musikariaren, Beñat Beitia animazio zuzendariaren eta Jone Unanaua ekoizlearen babesean (Rossy de Palma eta Willy Toledo filmean parte hartu duten aktoreak gero ziren taldera batzekoak), Muguruzak azaldu du “pozez zoratzen eta tentsio handiarekin” daudela arratsaldeko emanaldiari begira, “aktoreek ere ez baitute ikusi filma, eta giro ederra sortuko da proiekzioan”.

"Aretoa, galdara bat"

“Kursaaleko K2 aretoa galdara bat izango da. Musikak eta dantzak pisu handia dute filmean, eta festa handia prestatuko dugu”, adierazi du, irrikan.

“Black is Beltza”ren jatorria Fermin Muguruzak egunkarian irakurritako albiste bat da: 1965eko urrian, Iruñeko erraldoien konpartsak kalejira egin zuen New Yorkeko Bosgarren Etorbidean, baina erraldoi beltzek ezin izan zuten desfilea egin, arrazakeriaren ondorioz.

Hortik oinarrituta, Manexen istorio kontatzen du filmak, erraldoi horietako bat garraiatzeko ardura zuen gaztearena. Haren begiradaren bitartez, 60ko hamarkadan gizartea irauli zuten hainbat gertakari aurkeztuko zaizkio ikusleari: Malcolm X-en heriotza, Pantera Beltzak, Kubako iraultzailea…

"Ikusteko irrikan"

Aktoreak filma ikusteko irrikan agertu dira, eta esker ona erakutsi diote Fermin Muguruzari, proiektuan parte hartzeko aukeratu dituelako: “Duela zortzi urte, film bat egiteko ideia buruan zebilkiola esan zidan Ferminek. Berehala eman nion baiezkoa, besterik jakin gabe, mirespen handia zor baitiot”, esan du Unax Ugaldek aurkezpen prentsaurrekoan.

Unax Ugalde aktorea eta Fermin Muguruza zuzendaria, gaurko aurkezpenean

Sergi Lopez katalan aktorearen hitzetan, “Black is Beltza” “ez da animaziozko film hutsa. Lehergailu bat da, denetarik batzen duena: kultura, sustraiak, esperientziak…”.

Bestalde, Isaach de Bankolé aktoreak esan du “harrotasunez hartu duela parte harro dagoen jendeari buruzko film batean”.

Historia garaikidez eta musikaz blai dagoen film biziari -animazioa egin baino lehenago sortu zuten musika Raul Refree ekoizlearekin (Rosalía, Niño de Elche, Silvia Pérez Cruz…) batera, eta doinuoi egokitu diote animazioa gero- “etorkizun oparoa” aurreikusten dio Muguruzak: “Urriaren 5ean Espainako Estatuan estreinatuko dugu, Txinan banatuko dugu, eta Edinburgoko eta Sao Pauloko jaialdietan erakutsi”.

"Arrazismoaren eta zentsuraren aurkako filma"

Willy Toledo flimeko aktorea (guardia zibil bati jarri dio ahotsa pelikulan) ere hizpide izan du Muguruzak, epaileek Jaungoikoa eta Ama Birjina iraintzeagatik auzipetu eta gero etorriko baita Donostiara: “Arrazakeriaren eta zentsuraren aurkako filma da gurea, eta Willyri babesa handia erakustera gonbidatzen dut Donostiako jendea”, adierazi du.

Ohartarazpen batekin bukatu du solasaldia Muguruzak: “Gaur arratsaldean objektu hegalari bat ikusten baduzue Donostiako zeruan, K2 Kursaaleko aretoa izango da, dudarik gabe. Sekulakoa sortuko dugu bertan!”.


Atzera egin du

Konstituzioaren erreforma bertan behera utzi du François Hollandek, «terrorismo delituak» dituztenei herritartasuna kentzeko erabakiak sorturiko zatiketen eraginez.. Ipar Euskal Herriko alderdiek uste dute «iragarritako porrota» izan dela


Saria Gasteizera joan da

Aurkari gogorrak izango dituzte Realak eta Eibarrek Kopako final-laurdenetan: Bartzelona eta Atletico Madril. Alavesek zortea izan du: Alcorcon egokitu zaio

Zozketak hala erabakita, kontrario indartsuak izango dituzte Realak eta Eibarrek Espainiako Kopako final-laurdenetan: Bartzelona eta Atletico Madril, hurrenez hurren. Joanekoa etxean jokatuko dute txuri-urdinek, datorren ostegunean, eta itzulikoa, Camp Noun, astebete geroago. Eibarrek ere hilaren 19an izango du lehen partida, baina Vicente Calderonen. Itzulikoa, berriz, 25ean jokatuko du. Zortea alde Alavesek izan du, Alcorcon Bigarren Mailako taldeari egin beharko baitio aurre. Gainera, joanekoa datorren asteazkenean Alcorconen (Espainia) jokatu ostean, itzulikoan etxean ariko dira, 24an.

Euskal taldeei dagokienez, Realari egokitu zaio kontrariorik gaiztoena. Historiak ere hala dio. Bartzelona da kopa gehien irabazi duen taldea, eta neurria ederki hartua dio Donostiako klubari. Lehiaketa horretan hamabost bider lehiatu dira, eta soilik bitan irabazi dute txuri-urdinek: 1968-1969ko eta 1979-1980ko sasoietan, bietan ere Atotxan eta final-zortzirenetan. Gainerako guztietan kataluniarrak nagusitu izan dira, baita hiru finaletan ere. Realeko zaleen oroimenean, hori bai, duela hiru sasoi jokaturiko kanporaketa dago. Finalerdiak ziren, eta, Jagoba Arrasate gidari, 2-0 galdu zuten txuri-urdinek Camp Noun. Epailearen lana oso izan zen eztabaidagarria. Bueltako partida bana amaitu zen, Anoetan.

Kontuak aldatu dira ordutik, eta, atzera begiratu gabe, aurrera igarotzeko itxaropena badu Eusebio Sacristan Realeko entrenatzaileak. «Kopan zerbait handia egin nahi badugu, talde onak gainditu beharko ditugu, eta erronka polita izango da. Ilusioz gainezka gaude. Anoetan errenta lortzen badugu, hobeto». Bada, aspaldiko urteetan ederki sufritu ohi du Bartzelonak Donostian. 2010ean Lehen Mailara igo zenetik, Realak lotsagorritu egin izan du. Zazpi aldiz jokatu dute, eta balantza donostiarren aldekoa da, nabarmen: bost garaipen eta bi berdinketa. Hori kezka iturri da Luis Enrique Bartzelonako entrenatzailearentzat. «Nik ez dut sekula irabazi Anoetan entrenatzaile gisa. Oso zelai gaiztoa da. Gaur egun, Realak futbol distiratsua egiten du».

Realak bezala, Eibarrek ere kontrario gogorra izango du: Atletico Madril. Lehen Mailan denetik, Eibarrek bost bider jokatu du haren aurka, eta guztietan galdu du. Azkenekoz, duela sei egun, Ipuruan: 0-2. Partida hartatik ikasgaia barneratua izatea espero du Jose Luis Mendilibar Eibarko entrenatzaileak. «Ondo jokatu, eta galdu egin genuen. Horrekin dena diot. Guztia normal joaten bada, kanpora joango gara. Ligan zereginik ez du Atletico Madrilek, eta Koparen bila joango da. Itzulikoa etxean jokatzea abantaila txiki bat izan daiteke».

Iaioa kanporaketetan

Mendilibarren esanetan, defentsan sendoa eta erasoan eraginkorra da Madrilgo taldea. Gainera, Diego Simeone buru denetik, ziurtasun handia ematen dute jokalariek. 32 kanporaketa jokatu dituzte Kopan eta Txapeldunen Ligan, eta 26 gainditu. Simeonek, hala ere, nahiago du zuhur jokatu. «Lehiatua izango da kanporaketa. Eibarren aurka sekula ez dago partida errazik, eta ilusioa izango du historian lehenengoz finalerdietan izateko».

Helburu hori lortzeko aukera handiena Alavesek du, denek nahi zuten aurkaria egokitu baitzaio: Alcorcon. Kopan ez dituzte inoiz indarrak neurtu bi taldeek, baina bai ligan. Sei aldiz guztira. Gasteiztarrek alde dituzte estatistikak: hiru garaipen, bi berdinketa eta porrot bat. Mauricio Pellegrinok urrun ikusten ditu oraindik finalerdiak. «Alcorcon hobetzen ari da, eta zaila izango dugu. Hobe da pausoz pauso joan. Ilusioan ez digute irabaziko». Julio Velazquez Alcorconeko entrenatzaileak zail ikusten du lehia. «Alaves asko hazi da, eta gu biktimak izango gara. Gure helburua ligan mailari eustea da. Kopan ezustea ematen badugu, askoz hobeto».


Sagutxoa iduri

Ez zaio erraza egin kirol irakasle ohiari olinpiar oroitzapenak batean biltzea, bai baitu horien inguruan irudi zaparrada bat. Gogoan du lehenengoa: Alain Mimounen urrea Melbournen. Hortik aurrerakoei begiratu bat eman die hurrena.


Ander Zubizarretak hamabi ordutan 11 aldiz egin du bizikletan Azpeititik Erlorako joan-etorria

Lagunarteko erronka osatu eta gainditu du Ander Zubizarreta azkoitiarrak gaur. Azpeitiko Ikasberritik Erloko antenara arteko joan-etorria bizikletan hamar aldiz egiteko asmoz hasi dute erronka goizeko bostetan; Zubizarretak, ordea, 11 itzuli egin ditu. Jakes Uranga azkoitiarrak ere parte hartu du erronkan; honek, baina, zazpi aldiz joan-etorria eginda utzi egin du. Bi azkoitiarrekin batera Iker Azkune azpeitiarrak parte hartu du bizikletako erronkan, eta honek helburua lortu du, hamar joan-etorri eginda.

Iker Azkune azpeitiarrak aspalditik zuen gogoa Everesting erako erronka bat egiteko: "Hau da Everesten garaieraren [8.848 metro] metroak bizikleta gainean egitea, toki batean hasi eta hara itzuliz. Azpeitiko Ikasberri paretik Erlora 900 metro daude, eta joan-etorri hori hamar aldiz egitea otu zitzaidan, 9.000 metro osatuz". Azkunek mendi bizikletako lasterketa luzeetan parte hartzen du, eta osasun krisiaren ondorioz horiek bertan behera utzi dituzte. Beraz, oraingoa une aproposa ikusi zuen erronka egiteko. Azkunek egindako proposamenera batu ziren gero bi azkoitiarrak, Ander Zubizarreta (Azkoitia, 1992) eta Jakes Uranga. Hala adierazi du erronka bukatu berritan Zubizarretak: "Lehen triatloian eta duatloian ibiltzen nintzen eta gero mendi bizikletako lasterketei ekin nien. Azkunerekin batera ibiltzen naiz entrenatzen, eta hark proposatu zidan erronka hau egitea. Horrelako proposamen denei baiezkoa esaten diet, eta halaxe egin dut oraingoan ere".

Gaur goizeko bostetan hasi dute bizikletako erronka Azpeitiko Ikasberri ikastolaren paretik Zubizarretak, Urangak eta Azkunek. Zubizarreta bere martxan ibili da, beste biei aurrea hartuta. Erloko antenarako igoera azkarrena 47 minutuan egin du: "Beste itzuliak 50 eta 56 minutu artean egin ditut". Erronka gisa jarritako hamar igoera-jaitsierak egiteko hamabi ordu behar izan ditu; "arratsaldeko bostetarako egin ditut", azaldu du Zubizarretak. 11. joan-etorria Azkunerekin batera egin du. Erronka "gogorra" izan dela aitortu du bukatu berritan, eta berriro ez lukeela egingo. Hala ere, bizikletan ibiltzeko eguraldi paregabea izan dutela esan du: "Goizean fresko egiten zuen, baina orokorrean bizikletan ibiltzeko eguraldi ederra egin digu".

Urangak joan-etorriak Azkunerekin batera egin ditu, eta seigarrena egin ondoren hogei bat minutu hartu dituzte bazkaltzeko. Zazpigarren itzulian utzi du erronka Urangak.


Haurrentzako ludotekak jarduera berreskuratu du Lamuza Udal Kiroldegiaren aldi baterako kokaleku berrian

Zerbitzua urtarrilaren 7an irekiko da, astelehenetik ostegunera, 17:00etatik 18:00etara 5 urtetik beherakoentzat, eta 18:00etatik 20:00etara 6 eta 12 urte bitartekoentzat.

Lamuza Parkeko Kultur Etxean egiten ari diren obrak direla eta, hainbat hilabetez geldirik egon ondoren, eta beharrezkoak ez diren segurtasun-arriskuak prebenitzeko asmoz, Laudioko Haur Ludotekak bere ohiko jarduerari ekin dio berriro, baina aldi baterako kokaleku berri batean. Lamuza Udal Kiroldegian berreskuratuko du bere jarduera, aldi baterako, 2020ko urtarrilaren 7tik aurrera, Lamuza Parkeko eraikina eta zerbitzuaren jatorrizko ingurunea birgaitzeko lanak amaitu arte.

"Gustatuko litzaiguke Haur Ludoteka zerbitzua lehenago lekuz aldatu izana, baina ekimen hau hartzeko instalaziorik edo udal gunerik ez izateak, segurtasun eta azpiegitura oso zorrotzak baititu, eragotzi egin du. Orain, Lamuzako kiroldegiaren aukeraketarekin eta zerbitzu hau garatzen jarraitzeko beharrezko egokitzapenarekin, herriko bizilagun askok azken asteotan eskatu dizkiguten beharrei erantzutea lortu dugu", adierazi du Joseba Amondo Zerbitzu eta Auzoetako zinegotziak.

Udal zerbitzuaren ordutegiak

Horrela, orain arte udal zerbitzuaren erabiltzaile ziren pertsona guztiek eta, erabiltzaile izan nahi dutenek, zerbitzu horretaz gozatzen jarraitzeko aukera izango dute. Horretarako, adin txikikoen adinaren arabera hainbat ordutegi finkatu dituzte.

"5 urtetik beherako haurrek 17:00etatik 18:00etara bitartean hartu ahal izango dute haurren ludoteka, baina beti ere guraso edo tutore baten aurrez aurreko konpainiarekin. 6 eta 12 urte bitartekoek 18:00etatik 20:00etara erabili ahal izango dute. Ordutegi horiek guztiak beti izango dira astelehenetik ostegunera ", zehaztu du zinegotziak.

“Aipatu ahal izateko, beharrezkoa da Kultur Etxeko harrerara joatea, orain arte egiten zen bezala, edo Lamuza Udal Kiroldegian kokapen berrian, inprimaki bat bete eta zerbitzuari dagokion hileko 3 euroko kuota ordaintzeko”, bukatu du Joseba Amondo Zerbitzu eta Auzoetako zinegotziak.


Herritarren arteko lehia egin dute Gatzagako Andramaixetan

Herritarrak bikoteka banatu eta nor baino nor azkarrago eta hobe aritu dira aurtengo herriko jaietan egin dituzten jolasetan. Tranparen bat edo beste guztiek egin badute ere, gaurkoan, umore ona izan da garaile. Ikusle moduan egon diren gainerako herritarrak parte hartzaileak animatzen izan dira plazan.


20 urtez euskara eta mendia atseginez uztartzen Gasteizen

Bego Ariznabarretak eta Maite Mendiburuk pentsatu zuten euskaldunez osatutako mendi taldea egin beharko zuketela. Esan eta egin. 20 urte pasa dira GEUrekin mendira sortu zutenez geroztik.

2014an eta Andre Maria Zuriaren jaiaren atariko, ekimen berria abiarazi zuen Gasteizko euskaldunen elkarte GEUk, Heldu Buruari saria emanez. Nahi izanez gero, ideia ez da sobera originala, baina ongi da beti bakoitzari berea ematea, eta urteetan euskararen aldeko lanean berezi den pertsona edo elkartea aipu eta sona handiz janztea. Estreinako hartan, Pako Eizagirre irakasle saiatua izan zen izendatua. Aurten, berriz, ibilian hogei urte egin dituen GEUrekin mendira egitasmoa nabarmendu du erran delako GEU elkarteak, eta horrela, taldearen izenean Bego Ariznabarreta gasteiztarrak (Soraluze, 1953) jaso zuen saria. “Baina nirekin zen talde osoa. Taldea gara, eta taldean egiten dugu lan. Horixe dugu ezaugarrietako bat”.

Bi lagun mendira bidean

Gasteizko Aihotz plazan Heldu Buruari saria jasorik, aihotz baten gainean zina egin behar izan zuen Ariznabarretak, non hurrengo hogei urteetan ere –gutxienez–, burua zut euskararen alde jardungo dutela zintzo agintzen baitute. “Eta egiten ez badugu, lepoa moztuko digutela esan ziguten! Kar, kar…”. Txantxa eta hitz-jolasak gorabehera, hogei urte bete zituen otsailean GEUrekin mendirak. “Orain dela hogei, 40 urteko emakume bi ginen Maite Mendiburu eta biok, eta koskortuak genituen seme-alabak. Haiek bakarrik ibiltzen eta irteten hasita zeuden eta, beraz, tarte libreak ere bagenituen guk –dela ostiral arratsaldea nahiz larunbat goiza, esaterako–, eta mendirako baliatzen hasi ginen tarte horiek”. Eta, behin halako, mendi irteera horietako batean, Maite Mendiburuk Bego Ariznabarretari: “‘Euskaldunez osatutako mendi taldea egin beharko genuke!’. Maiteren ideia izan zen. Nik baietz esan nion, baina besterik gabe. Ordurako, dena den, GEU elkarteko kide ginen biok eta, hortaz, egun batean, Geu aldizkarian iragarkia jarriko zuela esan zidan Maitek. Eta esan eta egin: ‘Halako igandean, goizeko 9:00etan, Txapela taberna aurrean, irteera Ezkibelera’. Ez genekien inor etorriko zen ere, baina hogeita hamasei lagun bildu ginen!”.

Maite Mendibururen ideiari jarraitu zitzaion Bego Ariznabarreta, konplize egin ziren lehen ere adiskide eta lagun zirenak, eta handik laster, jendea deitu zuten bilera batera: “Eta talde izaera gorpuztu genuen. Jende mugimendua izan da harrezkero, jakina, batzuk gaizkitu dira, beste batzuek bestelako bideak hartu dituzte, baina talde izaera horri eutsi diogu beti”. GEU elkartearen baitako da GEUrekin mendira asmoa sortze beretik: “Atal berezi bat osatu genuen elkartearen barruan eta horrela jarraitzen dugu. Elkartearen jarduera izan gara hogei urtean, eta horrela izan nahi dugu luzaro!”.

Antolatu, erraz

Hilean behin, hirugarren igandearekin egin ohi dituzte txangoak, eta udako oporrak gorabehera, 200 irtenaldi ere bete dituzte hogei urte honetan: “Batzuetan euskararen aldeko jaiak izaten dira hileko hirugarren igande horretan, eta orduan egokitu egiten dugu gure irtenaldia, delako jaia ospatzen den lekura joan eta han inguruko mendiren batean egiten dugu ibilaldia, edo bestela, gure mendi eguna aldatzen dugu”. Hogei urtean ez dute aldez aurretik balizko mendizalearen izenik hartu. Datorrena datorrela hitzordura, mendian gora prest dira beti abian. “Konplikazioak saihestu ditugu hogei urte honetan. Gauza gutxirekin ahal den gehiena egiten saiatu izan gara beti, bidea erraz egiten”. Hala ere, egun batean nahiz bestean Geurekin mendira ekimenean parte hartu duten lagunen izenak hartu izan dituzte, harremanak erraztea xede. Horrela, amarauna ere osatu dute hogei urte honetan.

Mendizale euskaltzaleok ekainaren amaieran, azkeneko irteeraren ondoren bildu ohi dira ondoko sasoiko mendi irteerak finkatzeko. Proposamenak bildu ohi dituzte, zerrenda erabakitzen, eta txango bakoitzaren gidari eta arduradunak zehazten.

Dakienak badaki mendizaletasunak goiti-beheiti handiak izan dituela gure herrietan. Talde askok erreka jo dute, bestelako bideak hartu ditu mendizaleak. “Hogeita hamasei lagun izan ginen lehenengo egun hartan, baina gertatu da, bazterretan elurra eta hitzordura bi lagun besterik ez azaltzea, eta bi horiek bakarrik abiatzea elurretan. Bestalde, izena eman beharrik ez dagoenez, konpromisorik ez du inork. Behin, gogoratzen naiz, hirurogeita bost pertsona etorri zitzaizkigun. Txindokira joatekoak ginen. Otsaila zen, baina udako giro betea egin zuen aste hartan, eta igandean jendetza mendirako. Autobusa genuen aginduta, baina berrogeita hamabost leku zituen! Hamar lagun bi autotan joan behar izan ginen Larraitzera, eta handik lotu gintzaizkion gorako bideari”. Gaur egun, batez beste, hogei lagun baino gutxiago bildu ohi dituzte. Txangolariaren adina ere hor da beti. “Gure kasuan, hasieran gaztetxo asko etorri ohi ziren. Besteak beste, gure seme-alabak, eta haiekin batera, beraien lagunak ere bai askotan. Hogei urte igaro dira, hogei urte zaharrago gara gu orain, eta, bistan da, gure mendizalearen batez bestekoa ere igo egin da. 18-19 bat urteko gazteak etorri ohi dira inoiz, baina 40 urtetik gorakoak gara gehienok. Mendizale talde guztietan gertatu da hori”. Agerian denez, gasteiztarrak dira txangootara biltzen diren mendizale guztiz gehienak, nahiz eta Arabatik ere badatorren aleren bat, eta Gipuzkoatik ere etorri izan da baten bat, hala Aretxabaletatik nola Seguratik, adibidez.

Mendia, euskaraz

Horixe dute hastapenaz geroko leloa, “Mendia euskaraz”. Gure hizkuntza zahar beti berrian nahi zuten, eta horretan dira gaur egun ere. “Aspaldi konturatu ginen euskara lantzeko esparruak behar genituela Araban. Edonora joanda ere, nahikoa da erdaldun bat denok gaztelaniara behartzeko. Erdaldunik etorri da inoiz, baina guk ez dugu hizkuntza aldatu. Gure ekimenaren berri izan eta behin edo behin entzun behar izan dugu diskriminatzaileak garela, baina, hara!, txirrindularitza karrera batera joaten denari ez zaio bururatzen bizikleta gabe joatea, ezta? Bada gurekin mendira euskararik gabe etortzea ere ez”. Ariznabarretak dioskunez, modurik naturalenean jarduten dute, beraien asmoari lotu zaizkio hasiera-hasiera hartatik eta asmo harixe loturik irauten dute. “‘Euskara eta mendia’ da gure leloa”.

Zerutik jakina da kirola edo gorputz ariketa baino gehiago dela mendia, gisa honetara bederen. “Giroaren ederra azpimarratuko nuke nik, gure artean sortzen den lotura hori. Guztiok komunean zerbait dugula ikusten da, mendia eta euskara, biak maite ditugula. Oso giro atsegina dago beti, eta euskaldun asko –asko, gero!–, ezagutu ditugu urte hauetan zehar”. Ez dira bere buruari begira egon. Ate-leihoak ireki eta harremanak izan dituzte beste zenbait talderekin, Gasteizen bertan nahiz hiriburutik kanpo. Zerrendan dira Bagare elkartea, Euskaraz Bizi, Gasteizko Mintzalagunak, Segurako Iparra Hegoa, Goierriko mendizale beteranoak, Gurasolagunak eta beste.

Hogei urte otsailean, saria Andre Maria Zuria jaien atariko, eta orain arte moduan aurrera egiteko gogo bizia dute. “Hogei urte, eta ez gara nekatu! Gure arteko giro atseginak ere laguntzen du. Hilean behin egiteak ere bai. Mendizale taldeek igandero egin ohi dituzte beren txangoak. Gu helburu apalekoak gara, lehiarik gabeko taldea –oso inportantea den gauza–, eta euskara eta mendia maitatzea besterik ez dugu eskatzen gure irtenaldietan”.

Honenbestez, irailaren 20an ekin zioten sasoi honetako egitarauari. Beratza-Bagate-Aloria zuten ibilkizun. Urriaren 25ean, Ganekogorta-Kamaraka-Laudio dute asmo. Azaroan, Urbasa-Bargarain. Abenduan, Orkatzategi-Ametzueta-Araotz izango dute.

Jakinaren gainean gaude: hileko hirugarren igandean Gasteizen da hitzordua, Mendizorrotzako aparkalekuan, Ogeta pilotaleku atarian, goizeko zortzi eta erdietan ttanko. Hantxe GEUrekin mendira, Lizardiren bertsoa gogo-bihotz eta ezpainetan: Maite ditut gailurrak, argiak ez beste. / Ai, hegaztia banintz, gañik gain nenbilke. “Ezin hobeto biltzen dute Lizardiren hitzek gure espiritua”, burutu du Bego Ariznabarretak.


Aretxabaletako alkate Unai Elkoro da Mankomunitateko presidente berria

Gaur batu da lehen aldiz Debagoieneko Mankomunitateko Gobernu Junta berria. Bertan, Aretxabaletako alkatea, Unai Elkoro jeltzalea izendatu dute presidente, eta Arrasateko alkatea, Maria Ubarretxena, presidenteordea.i


Herriko dantzari txikiak kalera aterako dira igandean

Datorren igandean, maiatzak 5, Azkoitiko XLV. Dantzari Txiki Eguna ospatuko dute. Kandiola, Bizkargi eta Txalkor taldeak aterako dira herriko kaleetara euskal dantza eta musika doinuak eskaintzera.

Igandean herriko dantzari txikiak kalera aterako dira 45. Dantzari Txiki Eguna ospatzera. Xabier Munibe Ikastolako eta Floreaga Ikastetxeko Kandiola dantza taldea, Bizkargi Musika eta Dantza Eskolako Bizkargi dantza taldea eta Txalkor txistulari taldea izango dira eguneko protagonistak.

10:45ean, Julio Urkixo Etorbidean egingo dute bilkura eta handik hasita euskal dantzak eta txistu doinuak entzuteko aukera izango da eguerdira bitartean. 11:00etan kalejiran joango dira Balda plazara. 11:15ean, plazan bildutakoan, otartekoa jango dute. 11:45ean Balda plazan hasiko dira 'Agurra' eta 'Agintariena' dantzekin.

12:00etan, dantza erakustaldia egingo dute, bitan banatuta. Aita Madinabeitia plazan —Orbela taberna alboan— Kandiola dantza taldearen dantzak ikusteko aukera izango da. Eliz atarian, berriz, Bizkargi dantza taldea arituko da. 13:00etan, ekitaldiekin amaitzeko, dantzarien eta musikarien emanaldia izango da. Antolatzaileek jakinarazi dute, euria egingo balu Elkargunean egingo dutela saioa.


Atentatuak ETAri leporatzen jarraitzen du Acebesek

Lehergaia ez dela ohikotan ETAk erabiltzen duena aitortu arren, atentatuak erakunde horri leporatzen segitzen du Acebesek. 'Modus operandia'-ri buruzko aztarnetan oinarritu da hipotesi horri eusteko

Angel Acebes Espainiako Barne ministroak hasierako hipotesiari eusten dio, eta Madrilgo sarraskiaren egilea ETA dela esaten segitzen du. Espainiako Segurtasun Indarren ikerketen azken emaitzak jakinarazi ditu Acebesek, eta horien arabera, atzoko atentatuetan erabili zen lehergaia ez da ohiktoan ETAk erabiltzen duena, Goma-2-eco motakoa baizik. Hala ere, lehenesten duten ikerketa lerroa ETAren ingurukoa dela azpimarratu du, `modus operandi'-ari buruzko aztarnetan oinarrituta.

Jarraitu


Nafarroako lehen mailako aizkolari txapelketako finalistak erabaki dira

Heldu den igandean, Euskal Herriko hirugarren mailako azken kanporaketa jokatuko da Urrotzen

Floren Nazabal, Juan Jose Lopez, Mikel Mindegia, Donato Larretxea eta Antonio Senosiain izanen dira Nafarroako lehen mailako aizkolari txapelketako protagonistak. Igande arratsaldean jokatu zen kanporaketa Uharte-Iruñean eta Floren Nazabal etxarriarrak lortu zuen denborarik onena. Hamar aizkolari aritu ziren lehian, hiru txandatan banatuta. Lehenbizikoan lau aritu ziren lanean:, Lopez, Larretxea, Vicente eta Jaunarena. Lopez izan zen azkarrena, 14 minutu eta 28 segunduko denborarekin, eta bistan da Lezaungoak oso bolada gozoan diharduela. Izan ere, Euskal Herriko Maila Nagusiko Txapelketako kanporaketan lan aipagarria egin zuen, hirugarren sailkatu zelarik. Donato Larretxeak 6 segundu gehiago behar izan zituen. Bigarren txandan, Rekondo, Mindegia eta Aitor Senosiain lehiatu ziren, eta Mindegia izan zen azkarrena, 14 minutu eta 32 segunduko denborarekin. Beraz, Lopezek baino lau segundu gehiago eta Donatok baino 2 guttiago behar izan zituen Ezkurrako aizkolari beteranoak. Hirugarren txandan ere, hiru aizkolari aritu ziren lanean; Nazabal, Antonio Senosiain eta Barberena; Nazabal izan zen onena, eta baita kanporaketakoa ere. 13 minutu terdi behar izan zituen Etxarrikoak, bigarren sailkatuak baino kasik minutu bat guttiago. Bosna pago-enbor ebaki zituzten hamar aizkolariek: bi kanaerdiko, bi 60 ontzako eta oinbiko bat. Gainera, 57 segundoan hobetu zuen iazko marka Nazabalek.

Rekondo eta Vicente bigarren mailara

Finalerako sailkatuei dagokienez, iaz Barberena sailkatu zen, baina aurten Antonio Senosiainek hartuko du bere lekua. Izan ere, iaz Barberena bosgarren sailkatu zen eta Senosiain seigarren; gaur alderantziz. Bertzalde, aurtengo sailkatu guztiek hobetu egin dute iazko denbora. Aipagarria izan da Antonio Jaunarena zubietarra, iaz bigarren mailakoan ateri eta irabazi ondotik, berriro aritu delako lehen mailako txapelketan, eta eutsi egin diolako mailari. Aldiz, Jon Rekondo leitzarrak eta Daniel Vicentek galdu egin dute Nafarroako Maila Nagusia.

Sailkapena

Honelaxe gelditu zen sailkapena:

1. Floren Nazabal (Etxarri-Aranatz): 13:30

2. Juan Jose Lopez (Lezaun): 14:28

3. Miel Mindegia (Ezkurra): 14:32

4. Donato Larretxea (Arantza): 14:34

5. Antonio Senosiain (Olagüe): 16:01

6. Joxejuan Barberena (Beruete):16:18

7. Aitor Senosiain (Olagüe): 16:58

8. Antonio Jaunarena (Zubieta): 17:15

9. Jon Rekondo (Leitza): 17:27

10. Daniel Vicente (Otsagi): 17:58

Finala urriaren 5ean jokatuko da, eguerdiko 12etan jokatuko da Etxarri-Aranatzen.

EUSKAL HERRIKO 3. MAILAKO AZKEN KANPORAKETA IGANDEAN URROTZEN

Igande honetan, irailaren 28an, eguerdik o12etan jokatuko da Urrotzen Euskal Herriko hirugarren mailako aizkolari txapelketako hirugarren eta hondar kanporaketa. Eskualdeko ordezkarien artean, Raul Castro urroztarrak etxean jokatuko du eta berekin batera, Xabier Ariztegi etxalartarra, Patzi Mindegia zubietarra eta Beintza-Labaiengo Jexux Etxeberria ariko dira. Esteban Pikabea eta Juanjo Erdozia izanen dira bertze bi ordezkari nafarrak. Bizkaiako Unai Aldape, Arabako Juan Carlos Perez de Onraita eta Arkaitz Jauregi eta Gipuzkoako Xabier Dorronsoro, Mikel Matxinandiarena eta Jexux Oiarbide ere lehiatuko dira finalerako azken bi txartelen bila. Launa kanaerdiko moztu beharko dituzte partehartzaileek.

Finala urriaren 19an Altsasun

Gorritin eta Lantzen jokatutako kanporaketa saioetatik urriaren 19an Altsasun jokatuko den finalerako bertze lau aizkolari sailkatu dira dagoeneko: Gorritin Ander Erasun aurtiztarra eta Asier Pellejero aresoarra sailkatu ziren; Lantzen, Aitzol Atutxa bizkaitarra eta Aratz Mugertza gipuzkoarra.


Iraurgi Berritzenek ikastaro bat antolatu du: "Herrialde jardunaldia: Maroko-Aljeria"

Ikastaroa abenduaren 16an izango da Azkoitiko Intsausti Jauregian, 15:00etatik 17:00etara, eta eskualdeko enpresei zuzenduta dago. Gipuzkoako Foru Aldundiak osorik diruz lagundutako ikastaroa da eta plaza kopuru mugatuak izango ditu.

Krisiak, Europako merkatu tradizionalak ere jo ditu eta enpresa askok merkatu europarretik kanpora irten beharra ikusi dute. Baina merkatu berri hauekin lan egitea zailagoa da eta hainbat faktore eduki behar dira kontuan transakzioak egiterako orduan.

Maroko eta Aljeria merkatu konplexuak dira. Azken urteetan erakargarriak izan dira hainbat enpresentzat eskulanaren kostuengatik, baina merkatu horiek badituzte ezagutu beharreko beste hainbat elementu, kultura eta erlijioari lotuak.

Ikastaro honen helburua merkatu horiekin lan egiteko jakin beharreko punturik garrantzitsuenak lantzea da.

Izena emateko interesa izanez gero, ondorengo fitxa deskargatu daiteke eta beteta bidali iotaegi@iraurgiberritzen.eus edo alarranaga@iraurgiberritzen.eus helbideetara.

Informazio gehiago eskuratu nahi izanez gero berriz, Iraurgi Berritzenekin jar zaitezke harremetan (Alazne Larrañaga) ondorengo telefono zenbakian 943 85 11 00.


Beste tibetar batek eman dio su bere buruari, Txinaren okupazioa salatzeko. Hil egin da


Bergarako goitibehera txapelketa

Parte-hartzaileak euripean lehiatu behar izan dira. Eguraldiak lagundu ez duen arren, ikuskizun polita eskaini dute San Martzialgo bidean.


Kamutsa proiektua bistaratuko dute Lekeition, gaur hasi eta domekara arte

Erakusketa Barandiaran aretoan egongo da ikusgai. Proiektua hiru lekeitiarrek gauzatu dute. Berbak, ilustrazioak eta margoak uztartzen dituen egitasmoa dela azaldu dute ekintzaileekSara Zendoia, Aitziber Galletebeitia eta Leire Garzia lekeitiarrek gauzatu duten Kamutsa proiektuak argia ikusiko du gaur, Lekeition. Proiektuak berbak, ilustrazioak eta margoak uztartzen ditu, eta erakusketa zabalik egongo da, domekara arte, Barandiaran aretoan.Zendoiak hitzak landu dituen bitartean, Galletebeitiak eta Garziak ilustrazioak eta margoak jorratu dituzte, hurrenez hurren. Proiektua osatzen duten lanak lehenengo aldiz jarriko dituzte ikusgai, eta, horretarako, sortzaileek euren jaioterria aukeratu dute. «Proiektua osatzen dugun hiru kideotako bakoitzak bere ekarpena egin dio egitasmoari; horrela osatzen da Kamutsa. Hiru ikuspegiak batzen dituen bestelako hirukia da».Proiektuaren jatorriari dagokionez, neguan jaio zela diote. «Hirurok kuadrillakoak gara. Nik ingeles filologia ikasi dut, Galletebeitiak publizitatea eta Garziak arte ederrak. Hortik abiatuta, zer edo zer egitea pentsatu genuen», azaldu du Zendoiak.Esan eta egin. Horrelantxerik hasi ziren hiru sortzaileak beharrean. Hasiera baten bakoitza bere kasara hasi zen lanak egiten. Eta gero, elkarri erakutsiaz, lanek aditzera eman zietena gauzatu zuten.Osatu eta osatu, eta sortu eta sortu, azkenean 30 obra sortu dituzte. «Horiek guztiak dira Barandiaran aretoan erakutsiko ditugunak».Orain artekoagaz, «pozik»Gazte ekintzaileak dira hirurak. Eta ekiteko gaitasun hori azal-azalean daukate. «Ez dakigu igerilekua beteta edo hutsik dagoen, baina guk jauzi egin dugu, eta datorrena datorrela».Lanak bistaratzen dituzten lehenengo aldia bada ere, ingurukoei erakutsi dizkietela diote. «Sare sozialetan ere zer edo zer zabaldu dugu, eta, momentuz, jasotako erantzunekin pozik gaude».Erakusketan ikusi ahal diren obrak erosi ere egin ahal direla aurreratu dute. «Enkarguz bada ere, nahi izanez gero, erosteko aukera egongo da».Duela gutxi jaio berri den Klitto! argitalpen digitalean ere euren tartetxoa eduki dute, eta han egindako ekarpena ere gustukoa izan dela eta, gustura daude.Aurrera begiraLehenengo erakusketa Lekeition egingo badute ere, gehiago zabaltzea ere gustatuko litzaiekeela diote. «Gero, pentsatzen hasita, moda mundura ere zabaldu ahal dela uste dugu, poltsetan ilustrazioak, irudiak edota hitzak inprimatuz eta abar».Oinak lurrean badituzte ere, aurrera begira ere ikertzeko bide asko dituzte. «Proiektuak hainbat bide hartu ahal ditu».Horrela ba, herritarrek gaur hasi eta domekara bitartean, herriko gazte ekintzaileen lanak bertatik bertara ikusi ahalko dituzte: 12:00etatik 14:30era eta 18:00etatik 20:30era. «Ordutegia nahikoa malgua edukiko dugu; jendearen arabera egingo dugu, gutxi gorabehera».


Krisi garaietarako saioa ostiraleko 'Blai! 'n

Baserreki produktuekin osatutako saskiak oparituko dituzte, diskoak, sarrerak eta doainik izango diren kontzertuen berri emango dute protagonistak gonbidatuz.

Krisi garaietan komenigarria izaten da buruari eragin eta ideia berriak sortzea. Horixe eginez erosketa karro berezia asmatu dute EHUko ikasle batzuk. Produktuak bertan sartu eta ordainlekutik pasa behar izan gabe erosketa gudian bertan egin daiteke ordainketa.

Gainera entzuleen erosketa karroan baserriko produktuak sartuko dituzte. Azoka berezia izango da bihar eta etzi Donostian eta horregatik oparituko dituzte osagai ekologikoekin osatutako saskiak.

Bermeon izango dira gero. Galerna izan zen bertan 1912an eta hura gogoratzeko egitarau berezia prestatu dute. Bermeotarrekin izanen da Blai saioa.

Eta amaitu aurretik, Iker Lauroba kontzertuen berriemalearekin doanik diren ikuskizunak aipatuko dituzte. Donostiarra kantaldiaz arituko dira edota Donostiako Aste Nagusian joko duen Berri Txarrak taldeaz. Talde honetako Gorka Urbizu abeslaria gonbidatu dute grabatzen ari diren disko berriaz ere mintzatzeko.

Low Cost erronkari ere eutsiko diote. Entzuleek botatako tokian opor merkeenak bilatuko dizkie Udan Blai saioko bidai ajentziak!

Eta gainera diskoak zozketagai, hipodromora joateko sarrerak, Pagadikerien rankinak, Ele eta Ale, agenda...


Jaurlaritzarik dio "oinarri juridikorik ez" dagoela 'Ibarretxe auzia'-rekin segitzeko

Fiskalak 'Ibarretxe auzia' ixteko eskaera egin duela-eta, Eusko Jaurlaritza ados azaldu da horrekin eta berak ere auzia artxibatzeko eskatu du, "delitu zantzurik ez dagoelako", Miren Azkarate bozeramailearen esanetan. Haren ustez, epaiketa "politikoa" da. "Fiskalaren kontsiderazio eta gogoeta guztien aurka epaile instruktoreak aurrera jotzea erabakiko balu, argi geratuko litzateke inolako zalantzarik gabe hemen ez dagoela oinarri juridikorik, hemen oinarri politikoak daudela, epaiketa politikoa dela, eta ez gara ari Zuzenbideaz hitz egiten, beste zerbaitez ari gara hitz egten".

Hain zuzen, Juan Jose Ibarretxe Eusko Jaurlaritzaren lehendakaria, Patxi Lopez eta Rodolfo Ares PSE-EEko buruzagiak, eta Arnaldo Otegi, Rufi Etxeberria, Olatz Dañobeitia, Juan Joxe Petrikorena eta Pernando Barrena Batasuneko kideak daude auzipetuta, desobedientzia egin izana edo desobedientzia delitua egiteko beharrezko laguntzaile izatea egotzita. Batasuna legez kanpo utzi eta haren jarduna eteteko Auzitegi Gorenak emandako aginduari muzin egin izana egozten die Roberto Saiz EAEko Auzitegi Nagusiko instrukzio epaileak.


Txistulari bandaren kontzertua

Txistulari bandaren kontzertua izango da igandean. Iturengo arotza, Biribilketa 11, Estropadetako zortzikoa, Hernaniko martxa, eta Alaia piezak joko dituzte, beste batzuen artean. Eguerdiko 13:00etan, Milgrosan.


Elxen aurka jokatuko du Bera Berak Erreginaren kopako final laurdenetan

Eskubaloiko Erreginaren koparen zozketa egin zuten atzo, final laurdenetako bikoteak erabakitzeko, eta Bera Berak Elxen aurka jokatu beharko du finalerdietarako txartela eskuratzeko.

Txapelketaren azken hiru faseak irailaren 3tik 6ra jokatuko dira, Malagako Alhaurin de la Torre herriko El Limon pabilioian. Final-laurdenak irailaren 3an jokatuko dira, finalerdiak hil bereko 5ean, eta final handia irailaren 6a izango da.

Bera Berak irailaren 3ko final-laurdena irabazten badu, Rincon Fertilidad eta Gran Canariaren arteko garailearen aurka jokatuko du finalerdia.


10ETATIK AURRERA: Ermuko XXIV. S. Martin Azoka

Larunbatean ospatuko dute, 24.ez, Euskal Birusa elkarteak antolatuta. Horrekin batera, Amaia Arriagak kontatu digunez, azaroan zehar S. Martin Kulturala antolatu dute, hainbat ekitaldirekin

DESKARGATU HEMEN


Kimerak estreinaldi bikaina izan zuen Oñatiko gaztelekuan

Gauak itxura ona zuen. Kanpoan giro hotza egon arren, soinu frogako akordeek dagoeneko berotua zuten gaztelekua. Zapatukoa ez zen ohiko kontzertu bat Governorsek Z.E.R.O. lana aurkeztez gain, Kimera talde oñatiarrak, euren lehen diskoa erakusten zuen-eta.

Etxekoak igo ziren lehenbizi agertokira. Herrikide eta lagunek harrera beroa eman zieten, eta emanaldi osoan zehar, lehen lerroetako zaleek ez zioten dantza egiteari utzi. Stoner, metal edota pop doinuak antzeman daitezke Kimera hirukote oñatiarraren kantuetan, nahiz eta emanaldia erritmo balada batekin bukatu.

Arrasatearrak aldiz gogor hasi ziren eta gaztelekua altxatu zuten. Lehen akordetik jende guztia erotu zen eta gogotik egin zuen dantza. Zapatuan argi geratu zen Governors taldearen jarraitzaileek disko berri bat nahi eta behar zutela.

Ziklo berria, disko berria

Bi urtez zaleak itxaroten eduki eta gero, 2017an Arrasateko talde arrakastatsuak disko berria argitaratu zuen. Azken lan honetan, argi ikusten da Governorsek arnasa hartu eta guztia ordenan jarri duela. Z.E.R.O. (Zikloari Ekin dio Rhinopalpak Ohartzerako) hamar abestiz osatutako diskoa da.

Baga-Biga diskoetxearekin kaleratu duten lan hau ez da lineala. Rock lodia erraietan duten abestiez gain, proposamen melodiatsuagoak ere jaso dituzte. Hala ere, abesti guztietan agerikoa da Governors taldeak berezkoa duen soinua.